كۆمه‌ڵه‌ی مافی مرۆڤی کوردستان » ڕاپۆرتی پێشێلكاری مافی مرۆڤ «مانگی سێبتامبر لەڕۆژهەڵاتی کوردستان»\nڕاپۆرتی پێشێلكاری مافی مرۆڤ «مانگی سێبتامبر لەڕۆژهەڵاتی کوردستان»\nڕاپۆرتی پێشێلكاری مافی مرۆڤ له مانگی سێبتامبری ۲۰۱۷ کە بە هەوڵی کۆمەڵەی مافی مرۆڤی کوردستان و بە پشت بەستن بەو ڕاپۆرتانە کە لەلایەن كۆمه‌ڵه‌ی مافی مرۆڤی کوردستان بڵاوکراونەتەوە، کۆبەندی بۆکراوە. شایانی باسەئەم ڕاپۆرتانە، بەهۆی ئیزن نەدانی حکومەتی جمهوری ئیسلامی ئێران بەلێژنەکانی مافی مرۆڤی جیهانی، ڕاپۆرتێکی تەواو نییە وتەنیاوێنەیکی بچوکی لەژێر پێنانی مافی مرۆڤ لەڕۆژهەڵاتی کوردستان پێ نیشان دراوە\n۱٤ خەرمانانی ۱۳۹٦ هەتاوی بەندکراوێکی کورد سزا دراو بە لە سێدارەدان، لە مەیدانی ۲۲ ڕێبەندان (بهمن) ی شاری ئیلام لە ڕۆژهەڵاتی کوردستان لە شوێنی گشتیدا هەڵواسرا.\nسێ شەممە ۲۱ی خەرمانانی ۱۳۹۶ی هەتاوی گەنجێکی ۲۷ ساڵ تەمەن لەپێش چاوی گشتی ئێعدام کرا. بەگوێرەی هەواڵەکەئەم زیندانییە بەتۆمەتی کوشتنی کچێکی گەنج لە گوڵانی ۹۶ لەئیسلام ئاوای ڕۆژئاوا (اسلام آبادغرب) لەشارەکانی پارێزگای کرماشان دەسبەسەرکرابوو.\n۲۳ی خەرمانانی ۱۳۹۶ی هەتاوی زیندانییەک بە ناونیشانی «داوودحاجی زادە» کەپێشتر بەتۆمەتی کوشتنی دایک وخوشکی ئێعدامی بەسەردا سەپێنرا بوو، لەگۆڕەپانی شارەوانی شاری سەڵماس لەپێش چاوی خەڵک پەتی بۆهەڵخراو لەسێدارەدرا.\n۲۶ی خەرمانانی ۱۳۹۶ی هەتاوی حوکمی ئێعدامی بکوژی ژنێکی ئیلام لەڕۆژهەڵاتی کوردستان جێبەجێکرا. بەگوێرەی هەواڵەکە کەسی بکوژ ناوی (س.د)یە وکوژراوەکەیش ناوی (ف.ن)یە و لە بواری مودەڕیس بەرانبەری (بونیادی ۱۵ی جۆزەردان) لەشاری ئیلام جێبەجێ کرا.\nدووشەممە ۳ی ڕەزبەڕی ۱۳۹٦ی هەتاوی، لە گرتووخانەی ناوەندی ورمێ، ٤ هاووڵاتی بەمەبەستی لە سێدارەدانیان، بۆ ژوورە تاکەکەسییەکانی ئەو گرتووخانەیە گوێستراونەتەوە. رۆژی دوواتر جەواد خەیری کە بەتاوانی کوشتنی بە ئەنقەست، سزای سێدارەیان هه‌بوو، ئێعدام کرا. ئه‌وانی دیکه حوکمه‌که‌یان بۆ ماوه‌ی کاتی وه‌ستێندرا.\n۲۹ی خەرمانان، دوو زیندانی تاوان بار بە مادە هۆشبەرەکان لە زیندانی چوبیدەری قەزوین ئێعدام کران. ناونیشانی ئێعدام کراوان تەیب حاجی زادە و موجتەبا ڕەحمەتی یە. تەیب حاجی زادە ۵۳ ساڵ تەمەن خەڵکی نەهاوەند وماوەی ۵ ساڵی بەرێ لەم زیندانەدا بووە. موجتەبا ڕەحمەتی، زیندانییەکی دیکەی ئێعدام کراوە وخەڵکی یەکێک لەگوندەکانی نەهاوەند کە ۳ ساڵی پێشتر بەتۆمەتی ڕاگواستن وهەڵگرتنی مادە هۆشبەرەکان دەسبەسەر وئێعدامی بەسەردا سەپێنرابوو.\n«سابیر شێخ عەبدوڵا» کە لەساڵی ۱۳۹۲ی هەتاوی بەتۆمەتی ئەندامەتی لەیەکێک لەحیزبە کوردییەکان وگەڵاڵە داڕشتن وچاندنی بۆمب لەشاری مەهاباد دەسبەسەر کرابوو، هەنوکەیش بەشێوەی هەڵواسراو وبەبێ هەبوونی پارێزەر خولی زیندانییەکی لەزیندانی «دەریا» لە ورمێ تێدەپەڕێنێ وباوکی ناوبراو پاش چەندد مانگێک بێ ئاگابوون لەدۆخی منداڵەکەی توانیبووی بۆچەندد خولەکێک چاوی پێ بکەوێ.\n۵ زیندانی پێڕەوی ئایینزای سوننە لەڕێکەوتی ۹ی خەرمانانی ۱۳۹۶ لەزیندانی دیزەڵ ئاوای کرماشان مانگرتن لەخواردنیان دەست پێکردووە. ئەحمەد سادقی، یوسف مورادی، عەبدوڵا وەیسی، ئۆمێدخاکی ومحەممەد بازانی ناونیشانی ئەم پێنج هاوڵاتییە کوردەی سوننەیە کەبەهۆی گواستنەوەیان بۆبەندی نەخۆشانی کێم وچڵک (عفونی) وگەڕانەوەیان بۆبەندەکانی خۆیان دەستیان داوەتە مانگرتن لەخواردن.\nهێزە ئەمنییەکانی کۆماری ئیسلامی ئێران هێرشیان کردۆتە سەر خەڵکی نارازی لە شاری سنەی رۆژهەڵاتی کۆردستان و لانی کەم پێنج خۆپیشاندەر دەستگیر کراون.\nهێزە ئەمنییەکانی کۆماری ئیسلامی ئێران لەشاری سنە لەڕۆژهەڵاتی کوردستان، لانیکەم ۲۰ هاوڵاتی ناڕازیان دەسبەسەر وگواستنیانەوە بۆ شوێنێکی نادیار.\nلەبانەیش لەکۆی ئەو ۲۲ دەسبەسەرکراوەی ئەم دوایانە، ۱۸ کەس ئازادکراون و٤کەس هێشتا لەبن لێکۆڵینەوەدان.\nپێنجشەممە ۷ی سیپتەمبەری ۲۰۱۷، کۆمەڵێک لەچالاکان ودانیشتوانی شاری سنە لەڕۆژهەڵاتی کوردستان بەنیشانەی پشتیوانی لەکۆڵبەران لەگۆڕەپانی ئێقباڵ دەستیان دایە گردبوونەوەی ناڕەزایی دەربڕین کەلەئەنجامدا لانیکەم ۲۰ کەس دەسبەسەرکران.\nلەشاری کرماشان کۆمەڵێک لە شارۆمەندان لەهەوڵی ئەوەدابوون بۆپشتیوانی لەدیکەی شارەکانی ڕۆژهەڵاتی کوردستان گردبوونەوەیەکی مەدەنی وبەدوور لەتوند وتیژی بەڕێوە ببەن، کەلەگەڵ هێرش وپەلاماری هێزەکانی حکوومەتدا ڕووبەڕوو بوونەتەوە، کەلەئەنجامدا چەندد کەسێک دەسبەسەر کراون کەناونیشانی چەندد کەس لەچالاکانی دەسبەسەرکراو بەم شێوەیە: فەرزاد سەفەرە، شاعیر وچالاکی کەلتووری، فوئاد موزەفەری ڕەخنەگری ئەدەبی، چالاکی کەلتووری، ئەرسەلان عەباسی ژەنیاری تەنبوور، چالاکی کۆمەڵایەتی، شەهریارتەهماسبی، چالاکی کەلتووری کۆمەڵناسی کرماشانی.\nرێکەوتی ۱۵ی خەرمانانی ۱۳۹۶ی هەتاوی، هێزە ئەمنییەکانی کۆماری ئیسلامی ئێران ۳ هاوڵاتی کامێرانیان دەسبەسەر کردووە وگواستویانەتەوە بۆ شوێنێکی نادیار «کەیومەرس نەدیمی» کوڕی مەعرووف «ئێقباڵ قوبادی» کوڕی ئەحمەد و «هیوا نەدیمی» کوڕی محەممەد کەریم، نوی کەسانی دەسبەسەر کراون کەبەپێی کوتەی کەسوکاریان، دەسبەسەری ئەوان بەتۆمەتگەلی وەکوو سیاسی وپێوەندی لەگەڵ پارتە کوردییەکاندا بووە.\nدوانیوەڕۆی یەکشەممە ۱۹ی خەرمانانی ۱۳۹۶ هێزە ئەمنییەکانی کۆماری ئیسلامی ئێران له مه‌هاباد بە هاریکاری هێزە بەکرێگیراو وگرێدراوەکانی خۆیان لەناوچەکە، هێرشیان کردە سەر گردبوونەوەی ناڕەزایەتی بۆ پشتیوانی لەکۆڵبەران و باس لە دەسبەسەری لانیکەم ۵ کەس ده‌کرێت. یه‌کێک له گیراوان چالاکێکی مەدەنی ژن بەناونیشانی «کوبرا خاڵندی» بووه.\nڕۆژی یەکشەممە ۱۹ی خەرمانانی ۱۳۹۶ی هەتاوی، «ڕەسوڵ سەیادیان مەنش» خەڵکی گوندی سەیادیان سەربە شاری گێڵانغەرب ویەکێک لەچالاکانی کەلتووری بواری زمانی کوردی لەکاتێکدا لەماڵەکەی دەسبەسەرکرا کە هێزە ئەمنییەکان جگە لە پشکنینی ماڵەکەی ودەستبەسەرداگرتنی کەلوپەلەکانی، ناوبراویان دەسبەسەر وگوازتۆتەوە بۆ یەکێک گرتوخانە ئەمنییەکانی شاری کرماشان.\nبە پێی ناوەندی دەنگ و ڕەنگی پارێزگای ئیلام لە ڕۆژهەڵاتی کوردستان، بەرپرسێکی سەربازی کۆماری ئیسلامی ئێران بەناو «سەرهەنگ عەلی جەماڵی» ڕاگەیاند کە ۳ کەس لە بەڕێوەبەرانی تۆڕی کۆمەڵایەتی تلگرامیان دەسبەسەر کردوە.\nڕۆژی سێ شەممە ۱۲ سێپتامبر «ئەفشین حسێن پەنایی» چالاکی مەدەنی وبرای ڕامین حسێن پەنایی لەدادگای شۆڕشی کۆماری ئیسلامی ئێران لەشاری سنە دادگایی کرا. بەگوێرەی هەواڵەکە ئەو تاوانانەی کەنراونەتە پاڵ ناوبراو پڕوپاگەندە دژبە دەسەڵا وپێوەندی لەگەڵ مێدیا وپێگەیەنەرەکانی دەرەوەی ووڵات و هاریکاری لەگەڵ حیزبە کوردییەکان بووە ئەنجامی دادگایی وحوکمەکەی دواتر پێی ڕادەگەیەندرێت.\n۳ زیندانی بەندکراو لەزیندانی ڕەجایی شاری کەرەج کە لە مانگرتندان لەدۆخێکی مەترسیدارونەگونجاودان. «سەعید شیرزاد، ڕەزا شەهابی» و «محەممەد نەزەر» ۳ زینداای سیاسی زیندانی ڕەجایی شاری کەرج، هێشتا لەمانگرتوو لەخواردندان وئەمە لەکاتێکدایە کە محەممەد نەزەری وسەعید شێرزاد ٤۶ ڕۆژ وڕەزا شەهابی ماوەی ۳۶ ڕۆژ لەمانگرتنەکەیان تێپەڕیووە وهەنووکەیش بەردەوامە.\nزەینەب جەلالیان لەدۆخێکی مەترسیداری جەستەیدایە وئێزنی چاوپێکەوتنیشی پێ نادرێت.\nدووشەممە ۲۷ خەرمانانی ۹٦هەتاوی، مۆختار ئەسەدی ئەندامی سنفی مامۆستایانی سنە دەسبەسەر و ڕەوانەی بەندیخانەی ئەوین کرا. مۆختار ئەسەدی پێشتر لە لایەن لقی ۱٥ی دادگای شۆڕشی تاران بە تۆمەتی «پەڕوپاگەندە دژی کۆماری ئیسلامی» بە ساڵێک زیندان سزا درابوو.\nبەندکراوی سیاسی کورد بە فەرمانی بەرپرسی باڵای بەندیخانەی ڕەجایی شار ئەشکنجە و ئازار دەدرێت. سەعید شیرزاد بەندکراوی سیاسی کورد پاش دەربازکردنی چل ڕۆژ لە مانگرتن لە خواردن و بەرخۆدان و ڕاوەستان لە سەر داخوازییەکانی، زەخت و کێشی بە ڕادەیەکی زۆر دابزیوە.\nڕێکەوتی ۲۷ی خەرمانانی ۱۳۹۶ی هەتاوی هێزە ئیتلاعاتی وئەمنییەکانی کۆماری ئیسلامی ئێران، دوو هاوڵاتی خەڵکی دیولان بەناوەکانی «یەدی وئازاد نادری» یان دەسبەسەر کرد.\nبەگوێرەی هەواڵەکە هێزە ئەمنییەکان پاش پشکنینی ماڵی دەسبەسەرکراوان، ئەوانیان دەسبەسەر و گواستنیانەوە بۆ شوێنێکی نادیار.\nشه‌ممه ۲۹ خه‌زڵوه‌ر، زیندانیانی سیاسی «محەممەد نەزەری» و «سەعید شرزاد» بەردەوامن لەمانگرتن لەخواردنی دەمدرێژی خۆیان و دۆخی جەستەیشیان ڕۆژ لەگەڵ ڕۆژ ناجێگیرتر دەبێت.\nڕۆژ ۲۸ خەرمانان ساڵ ۱۳۹٦ هەتاوی سزای دوورخستنەوەی زانایی ئایینی سوننە «مامۆستا عەبدولعەزیز عەبدی» لە پارێزگای ورمێ لە ڕۆژهەڵاتی کوردستان چوە بواری جێبەجێ کردنەوە.\nئەم زانا پلە بەرزەی سوننە ساڵی ڕابردوو بە بڕیاری دادگای تایبەتی زانایانی ئایینی تەورێز بە شەش مانگ زیندان و ۲ ساڵ دوور خستنەوە لە دەرەوەی شاری ورمێ سزا درا کە پاش تەواو بوونی ماوەی سزای زیندانەکەی لە ڕۆژی ۲۸ خەرمانان سزای دوورخستنەوەکی جێبەجێ کرا و ناوبراو بۆ شاری شنۆ دوور خرایەوە.\nڕۆژی ٨ی خەرمانانی ۱۳۹٦ی هەتاوی هێزە ئەمنییەتی و ئیتلاعاتییەکانی کۆماری ئیسلامی هاووڵاتی کوردی پەیڕەوی ئاینی یارسان بەناوی حوسەین مەنسوری دەستبەسەر دەکرێت.\nحوسەین مەنسوری وێڕای ڕەخنەگرتن لە سیستمی دەسەڵات بۆ پەراوێز خستنی کلتوری کوردەواری وەک ئاگرکردنەوەی نەورۆزی ئاهەنگەکانی ئەو بۆنەنەتەوەییە و بەشداری لە ناڕەزاییەتی دەربڕینەکانی ئاینی یاری دەستبه‌سەر کراوە.\nڕوژی چوارشەمە ۲۹ی خەرمانانی ۱۳۹٦ی هەتاوی هێزەئەمنییەتیەکانی ئیتلاعات لە شاری دێولان سەر بە پارێزگای سنە هاووڵاتی کورد «سیروان ڕحیمی» چالاکی ژینگەپارێزی شاری دێولان دەستبەسەر دەکەن.\n۳ی ڕەزبەری ۹٦ هەتاوی، ۲ شارۆمەندی خەڵکی مهاباد «ڕووناک ئاقایی» و کچەکەی «سروە مۆسازادە» بە هۆی بەرز کردنەوەی ئاڵای کوردستانەوە لە چوارڕای ئازادی ئەو شارەدا لە لایەن هێزەکانی وەزارەتی ئیتلاعاتەوە دەسبەسەر کران.\nڕۆژی ٦ی ڕەزبەر چالاکێکی کرێکاری بە ناوی مزەفەرساڵەح نیا لایەن هێزەکانی ئیتلاعاتەوە دەستبەسەر کراوە و هەناردەی ستادخەبەری شاری سنەکراوە. لە دوای سەردانی بنەماڵەکەی بۆ ستاد خەبەری پێیان ڕاگەیاندوون تا ٥ ڕۆژی تر سەردانی ئەم ناوەندە نەکەن.\n۳ی ڕەزبەری ۱۳۹۶ی هەتاوی، هاووڵاتییەکی خەڵکی مەهاباد لە چوارڕای ئازادی ئەو شارە لەلایەن ئیتلاعاتەوە دەستبەسەر کرا. «کاوەیس ئاغایی» ئەو هاووڵاتییە مەهابادییەیە کە بەهۆی خۆشی دەربڕین بۆ رێفراندۆمی سەربەخۆیی باشووری کوردستان لەو شارەدا دەستبەسەر و ڕەوانەی شوێنێکی نادیار کراوە و هەتا ئێستا لە چارنووسی ناوبراو، زانیارییەک لەبەر دەست دا نییە.\nهێزە ئەمنییەکانی کۆماری ئیسلامی ئێران لە شارەکانی سەقز و ســــنە، چەند هاووڵاتی کورد دەستبەسەر و بۆ شوێنی نادیار بردراون. ئێوارەی ئەوڕۆ ۳ شەممە ۴ی ڕەزبەر، هێزە ئەمنییەکان لە شاری سەقز، هێرشیان کردە سەر پارکی مەولەوی ئەو شارە و چەند لاوێکیان دەستبەسەر کرد کە جلی کوردیان لەبەر کردبوو. نێوی یەکێک لە دەستبەسەر کراوان «بەختیـــــــار خۆشنــــام» دەرچووی زانستە سیاسییەکان لە زانکۆی زەنجان ڕاگەیێندراوە.\nشەوی ۴ی ڕەزبەری ۱۳۹۶ی هەتاوی، هێزە چەکدارەکانی کۆماری ئیسلامی لە شاری بۆکان هێرشیان کردووەتە سەر هاووڵاتیانی ئەو شارە و دوای لێدان و تەقە کردنێکی زۆر کۆمەڵێک هاووڵاتیشیان دەستبەسەر کردووە.\n۳ هاووڵاتی خەڵکی گووندەکانی سەر بە شاری سنە، لەلایەن هێزە ئەمنییەکانی کۆماری ئیسلامی ئێرانەوە دەستبەسەر و بۆ شوێنێکی نادیار بردران. «محەممەد مینبەری» و «پەیمان مینبەری» و «موسلیم سەعیدپوور» ناسنامەی ئەو ۳ که‌سه‌ن.\nلەگوندی شیناوێی سەربە شاری پیرانشار شارۆمەنێک بەناونیشانی «محەممەد حسێن پوور» بەتۆمەتی هەوڵدان بۆتێکدانی ئاسایشی گشتی دەسبەسەر کرا.\nهەروەها لەشاری مەریوان دەیان کەسیان لەپاش شادی وخۆشی دەربڕین بانگ کردووە وهەڕەشەیان لێکردوون و ژمارەیەکیشیان لە ژوورە تاکەکەسییەکانی ئیتلاعات وسپای پاسدارانی مەریوان ڕاگرتووە وژمارەیەکیشیان گواستۆتەوە بۆئیتلاعاتی شاری سنە ولەژێر ئەشکەنجەی گراندا.\nیەکێک لە دەسبەسەرکراوانی شاری مەریوان «وریا دڵ ئەنگیز» چەلاکی مەدەنی وژینگەپارێزە.\nزیندانیانی سیاسی کوردبەردەوامن لەمانگرتنیان لەخواردن ودۆخی تەندرووستیان ڕۆژ لەگەڵ ڕۆژ ناجێگیرتر دەبێت.\n«محەممەد نەزەری، هەمزە دەرویش» لە زیندانی ڕەجایی شاری کەرەج و «خوسرەو بەشارەت وئەنوەر خزری وکامەران شێخە» لەزیندانی ناوەندی ورمێ هەروەها لەمانگرتنی درێژ ماوەدان وسوورن لەسەر ویستەکانی خۆیان لەمەڕ پێداچوونەوە لەسەر دۆسییەکەیان وهەروەها ناڕازین لەدۆخی ناجێگری ڕاگرتنیان لەزیندان.\n۶ی ڕەزبەری ۱۳۹۶ی هەتاوی هێزە ئەمنییەکانی ئیدارەی ئیتلاعاتی مەریوان (ستاد خەبەری) کاتژمێر سێی دوانیوەرو زیاتر لە پەنجا شارۆمەند و چالاکی مەدنی کورد بانگهێشتی ئەو ناوەندە کردووە و بەڵێنی نووسراوەییان لێوەرگرتوونکەلەشایی ڕیفڕاندۆمی کوردستان بەشداری نەکەن ولەئەگەری بەشداری کردندا ڕووبەڕووی سزای گران دەبنەوە. بەگوێرەی هەواڵەکە سامان کەریمی چالاکی مەدەنی و زۆر چالاکی تریش بانگ کرابوون.\nدوو کەس لەمامۆستایانی قوتابخانەکانی شاری بۆکان «مەولوود خوانچە زەرد و سەلمان ئیمام زەنبیلی» لەڕۆژهەڵاتی کوردستان ڕۆژی یەکشەممە دووی ڕەزبەری ۹۶، لەلایەن هێزە ئیتلاعاتییەکانی کۆماری ئیسلامی ئێرانەوە دەسبەسەر وگوازرانەوە بۆ زیندان. ئەم دوو مامۆستایە لەساڵی ۱۳۹۵یش لەلایەن ئیدارەی ئیتلاعاتی کۆماری ئیسلامی ئێرانەوە بەتۆمەتی «پڕوپاگەندە دژبە دەسەڵات و بەشداری لە بەڕێوەبردنی مانگرتنی مامۆستایان» دەسبەسەر وزیندان وپاشان بەدانانی بارمتە ئازاد کرابوون.\nماوەی ۲۰ ڕۆژ بەسەر دەسبەسەری هاوڵاتییەکی کورد «محەممەد ڕووبینا» تێدەپەڕێ لەلایەن ئیدارەی ئیتلاعاتی شاری مەریوانەوە وهیچ زانییارییەک لەمەڕ چارەنووسی ناوبراو لەبەردەستدا نییە. محەممەد ڕووبینا ۳۸ ساڵ تەمەن وخەڵکی گوندی چاڵی سوور سەربە ناوچەی سەرشیوی مەریوانە وناوبراو ئاژەڵداری ئەو گوندە بووە، کە لەلایەن ئیدارەی ئیتلاعاتی مەریوانەوە دەسبەسەر کراوە گوازراوەتەوە بۆ شوێنێکی نادیار.\nڕۆژی پێنج شەممە ۶ی ڕەزبەری ۱۳۹۶ی هەتاوی، دوو هاوڵاتی «محەممەد ئەدوای و حەمید ئەدوای» خەڵکی گوندی «سلێن» سەربە هەورامان لەشاری سەوڵاوای مەریوان لەلایەن هێزەکانی وەزارەتی ئیتلاعاتی ئەم شارەوە دەسبەسەر وگوازرانەوە بۆ گرتووخانەی ئەم ناوەندە.\n«فوئاد زەندی» چالاکێکی کرێکاری خەڵکی شاری سنە ۷ی ڕەزبەری ۱۳۹۶ی هەتاوی، لەلایەن هێزە ئیتلاعاتییەکانەوە لەماڵەکەی خۆی دەسبەسەر کرا.\nلە درێژەی پاڵپشتییەکانی تایبەت بە گشتپرسی باشووری کوردستان، ۲ هاووڵاتی «مەنسوور ئەسراری» تەمەن ۶۰ ساڵە و «ســـــــــرووش محەممەدی» شاری بانە لەلایەن هێزەکانی ئیتلاعاتی کۆماری ئیسلامی ئێرانەوە دەستبەسەر کراون.\n۱۳ خەرمانانی ۱۳۹٦هەتاوی بنەماڵەی دوو کۆڵبەر«حەیدەر فەرەجی» و «مام قادر» بەتەقەی ڕاستەوخۆی هیزەکانی ئینتزامی لە ڕۆژهەڵاتی کوردستان گیانیان باخت کرد.\nکۆمەڵێک لەکۆڵبەران کە دەیانویست بپەڕنەوە بۆئەودیوی سنوور لەگەڵ ڕێگری ودەسبەسەری هێزە سنوورییەکان ڕووبەڕوو بوونەوە وهەربەم هۆیەوە خەڵکی گوندی «بێوران»ی سەربەشاری سەردەشت لەڕۆژهەڵاتی کوردستان ڕێگەی سەرەکیان داخست وڕێگریان لەدەسبەسەری کۆڵبەران کرد ولەئەنجامدا لەگەڵ پەلاماری هێزە سنوورییەکان وهاوکات هێزەکانی سپای پاسداران وتەقەکردن لەشارۆمەندان ڕووبەڕوو بوونەوە وکۆڵبەرێک بەناونیشانی «واحد تەڵاسی» بریندار بوو.\nلەئەنجامی ئەم تێهەڵچوونە وتەقەی ئەم هێزانە لەگەڵ ناڕازیان، کچێکی ۲۳ ساڵ تەمەن بەناونیشانی «سۆزان بێورانی» لەبەر دەرکی ماڵی خۆیان پێکراو وئەویش بریندار بوو.\nڕێکەوتی ۱۵ی خەرمانانی ۱۳۹۶ی هەتاوی، کاسبکارێکی کورد بەهۆی تەقەی ڕاستەوخۆی هێزە ئینتزامییەکان بریندار بووە وهەروەها کۆڵبەرێکی دیکەیش بەهۆی تەقینەوەی مین پێیەکی لەدەستدا. «شۆڕش قادرزادە» خەڵکی تازاوای «تیلەکۆ»ی سەربەشاری سەقز به ته‌قه‌ی هێزه‌کانی کۆماری ئیسلامی ئیران بریندار ئه‌بێت.\nهه‌روه‌ها کۆڵبەرێکی دیکە به‌ناوی «خزر .م« له گۆندی «قەڵاڕەش»ی سەربە شاری سەردەشت که دەکەوێتە سنووری «دۆڵەبی» بەهۆی تەقینەوەی مین پێیەکی لەدەستداوە وبۆچارەسەری ڕەوانەی باشووری کوردستان کراوە.\n۲۲ی خەرمانانی ۱۳۹۶ی هەتاوی، هێزەکانی هەنگی سنووری شاری «سەردەشت» لەڕۆژهەڵاتی کوردستان، ڕێگەی گەڕانەوەی کۆڵبەرانیان گرتووەو لەگەڕانەوەیان بۆناوخۆی سنووری ئێران ڕێگری دەکەن.\nڕۆژی یەکشەممە ۱۹ خەرمانانی ۱۳۹٦ هەتاوی، ئۆتۆمبێلێکی کوردێک لە لایەن هێزە ئنتزامییەکان دەستڕێژی لێکرا و کەسانی ناو ئۆتۆمبێلەکە گیانیان لە دەستدا.\n«فەرەج کەریمی» شۆفێری ئەو ئۆتۆمبیلە بوە کە بە هۆی ئەوەی گۆمانی گواستنەو لێکراوه لە ناوچەی «ماهیدەشت» سەر بە پارێزگای کرماشان لە لایەن هێزە ئنتزامییەکانەوە دەستڕێژی لێ دەکرێت و گیانی لەدەست دەدات.\nکاسبکارێکیتر لە ناوچە «سنجابی» کرماشان تەقەی لێدەکرێت و گیانی لە دەست دەدات.\nلە ڕێکەوتی ۲۰ی خەرمانانی ۹٦دا ۲ کۆڵبەری دیکە لە ناوچەی سنووری لە نێوان بورلان-یارمق سەر بە شاری ماکۆ بە هۆی تەقینەوەی مینەوە بریندار بوون.\nسەرهەنگ ڕەزا شیرزادی فەرمانداری هێزی ئینتزامی کرماشان ڕایگەیاندووە کە هێزەکانی یەکەی فریاکەوتن، ۳ هاوڵاتی کوردیان بەتۆمەتی ڕاگواستنی کەلووپەلی قاچاخ لەشاری «کرماشان» دەسبەسەر ودەستیان بەسەر کەلووپەلەکەیاندا گرت.\nرۆژی هەینی ۲٤ی خەرمانانی ۱۳۹٦ی هەتاوی کۆمەڵێک لە کاسبکارانی کورد لە سەرجادەی مهاباد ــ نەغەدە هێزەکانی ئینتزامی لە ڕاوەدونانێکدا هەڵدەکوتنە سەرکاسبکاران و لە ئەنجامدا ماشێنی یەک لەکاسکاران وەردەگێڕدرێت و ئاژوێنەری (رانندە) ماشێنەکە گیانی لە دەست دەدات.\nحوسەین مێهدی زادە کوڕی فەتاح مەلامەهدی خەڵکێ شارستانی مهاباد ناو و ناسنامەی ئەو کاسبکارە کوژراوەیە کە لە ئاکامی ڕاوەدوونانی هێزەکانی ئینتزامییەوە لە نزیک گوندی ئاڵبڵاغ سەربە شارستانی مهاباد توشی ئەو ڕووداوە بوو.\nڕۆژی شەممە ۲۵ی خەرمانانی ۱۳۹۶ی هەتاوی، کۆڵبەرێکی کورد «جەهان محەممەدلوو» لەشاری «خۆی» بەهۆی ڕاوەدونانی هێزە ئینتزامییەکانی سنووری لە هەڵدێرێکەوە بەربوویەوە وبەگرانی بریندار بوو.\n۲۷ ی خەرمانانی ۱۳۹٦ی هەتاوی بە هۆی دەسڕێژی گولەی (هێزەکانی سپای پاسدارانەوە) کۆڵبەرێکی کورد بە ناوی سلێمان قادری خەڵکی شاری سەردەشت گیانی لەدەست داوە و چەند سەر ئەسپی کاسبکارانیش سەکەت کراون.\n۲۹ی خەرمانانی ساڵی ۱۳۹۶ی هەتاوی هێزە ئینتزامییەکانی کۆماری ئیسلامی ئێران لەڕێگەی ناوبەری مەهاباد ـــ ورمێ لەڕۆژهەڵاتی کوردستان ماشێنی کاسبکارێکی کوردیان ڕاوەستان.\nئەم کاسبکارە کوردە لەلایەن هێزە چەکدارەکانی کۆماری ئیسلامی ئێرانەوە دەسبەسەرکرا وهەموو کەلوپەلەکانی ناوماشێنەکەی کە بریتی بوو لە پۆشاک وجلوبەرگ وکەرەستەی خۆجوانکردن لەگەڵ ماشێنەکەی دەستیان بەسەردا گیرا.\nلەلایەکی ترەوە، لەڕێگەی ناوبەری شارەکانی مەهاباد ــ میاندواو لەڕۆژهەڵاتی کوردستان، لەلایەن هێزە ئینتزامییەکانەوە ماشێنێکی کاسبکارێکی کورد لەجۆری نەیسان پێشی پێگیرا کەلووپەلی نێو ماشێنەکە کەهی چێشتخانە بوو دەستی بەسەردا گیرا. ئەم کاسبکارە دەسبەسەرکرا وماشێنەکەیشی دەستی بەسەردا گیرا.\nڕۆژی پێنجشەممە ۳۰ی خەرمانان، هێزە سنوور پارێزەکانی شاری پاوە، تەقە لە ناوچەی «قەڵاگا» گرووپێک کۆڵبەریان دایە بەر دەستڕێژی فیشەک و بە هۆیەوە کۆڵبەرێکی خەڵکی «نیسانە»ی سەر بەشاری نەوســـوود لە هەورامان بەنێوی «فەرزاد قـــــادری» بریندار دەبێت و ڕەوانەی نەخۆشخانەی شاری کرماشان دەکرێت و سەرەڕای ئەوەی نەشتەرگەری بۆکراوە و لە ژێر چاودێری پزیشکی دایە، مەترسی لە دەستدانی یەکێک لە پێیەکانی لە ئارادایە.\nڕۆژی ۱ی ڕەزبەر یش هێزەکانی سنوور پارێزی بنکەی بێتووش لە سەردەشت، تەقەیان لە کۆمەڵێک کۆڵبەر کرد و لە ئەنجام دا کۆڵبەرێک بەنێوی «خــدر ئەسپێندار» خەڵکی ئاوایی فەقێ سولەیمان، بریندار بوو و لە ژێر چاودێری پزیشکی دایە.\n۳ی ڕەزبەری ۱۳۹۶ی هەتاوی، هێزی ئینتیزامی کۆماری ئیسلامی ئێران کە لە نیزیک گووندی قشڵاقی سەر بە شاری سەقز جێگیر کراون، ڕاوەدووی ماشێنی کاسپکارێکی کوردی خەڵکی شاری سەقز بەنێوی «دانا عێـــــراقی» دەکەن و لە ئەنجامی تەقە کردنی ئەو هێزەوە، ماشێنی ناوبراو وەردەگەڕێت و بۆخۆشی گیانی لە دەست دەدات.\nخۆپیشاندانی بۆ پشتیوانی له کۆڵبه‌ران\nدوو کۆڵبەری کورد «حەیدەر فەرەجی» و «مام قادر» کە بە هۆی تەقەی ڕاستەوخۆی هیزی ئینتزامییەوە لە سنووری شاری بانەی ڕۆژهەڵاتی کوردستان لە گەڵ باشووری کوردستان گیانیان لە دەست دابوو و بە بەشداری کردنی خەڵکی شاری بانە و کۆڵبەران، خۆپیشاندانی ناڕەزاییان لە بەرابەری قایمقامی ئەو شارەدا پیشاندا و داخوازی ئەو بوون سەرەڕای دۆخی نالەباری ئابووری ڕۆژهەڵاتی کوردستان و نابەرپرس بوونی کۆماری ئیسلامی ئێران لە مەڕ ئەو دۆخە لە ڕۆژهەڵاتی کوردستان بۆ چی دەبێت گیانی کۆڵبەران لە مەترسیدا بێت و پاراستنی ژیانی ئەو چینەی کۆمەڵگا لە ئەستۆ دەسەڵاتە کە بە هۆی بێکاری و هەژاریەوە گەلی کورد و بە تایبەت گەنجان ناچار دەبن بۆ دابین کردنی بژێوی ژیانی ڕۆژانە بنەماڵەکانیان ڕوو لەو کارە پڕ لە مەترسیە بکەن.\nپاش کوشتنی دوو کۆڵبەری کوردی خەڵکی بانە لەڕۆژهەڵاتی کوردستان بەناوەکانی «قادر بەهرامی وحەیدەر فەرەجی» لەڕێکەوتی دووشەممە، ۱۳ی خەرمانانی ۱۳۹۶ی هەتاوی، خەڵکی ئەو شارە داوای لێپێچینەوە لەبکوژان وهێزە چەکدارەکانی کۆماری ئیسلامیان کرد وئەو کردەوە نامرۆڤانەیان مەحکووم کرد.\nبەڵام مەخابن هیچ وڵامێکیان وەرنەگرت هەربۆیە بڕیاری مانگرتن وناڕەزایەتی سەرتاسەریان ڕاگەیاند وبەکۆبوونەوەیان لەبەردەم قایمقامەتی شاری بانە، قایمقام ئامادە نەبوو وڵامی داواکاری خەڵک بداتەوە وخەڵکیش بڕیاریان دا ڕۆژی دواتر بەداخستنی هەموو دوکان وبازاڕەکان درێژە بەناڕەزایەتییەکەیان بدەن وبەشێوەی مەدەنیانە ڕژانە سەرشەقام ودام ودەزگا حکوومییەکان وهێزەچەکدارەکانی کۆماری ئیسلامیش وەکوو هەمیشە لەبەرانبەر هەرچەشنە ناڕەزایەتییەکی مەدەنیانە بە پەلامار وتوندوتیژی وڵامی خەڵک دەداتەوە.\nبەهێنانی هێزی تۆکمە وتەنانەت باڵەفڕە بۆشاری بانە وهەموو ڕۆژهەڵاتی کوردستان وگازی فرمێسک ڕێژ پەلاماری خەکی داو چەندین کەسی لە خۆپیشاندەران و خەڵکانی مەدەنی دەستبەسەر کردوە و ئەم هەڵسوکەوتە بووە بەهۆی ئەوە هەموو شارەکانی ڕۆژهەڵاتی کوردستان پاڵپشتی وهاودەنگی وخەمخۆری خۆیان ڕاگەیاندووە وداواکارن چیتر سیاسەتی هەڵاواردن وبرسی کردن وکوشتوبڕی کاسبکاران کۆتایی پێ بێت.\nکۆمەڵێک لە چالاکانی مەدەنی و سیاسی ڕایانگەیاندوە بۆ هاوخەمی بنەماڵەی کۆڵبەران و قوربانییان و بە مەبەستی ناڕەزایەتی دربڕین بۆ کوژرانی کوڵبەران بۆ ماوەی ۳ ڕۆژ دەستیان داوەتە مانگرتن لە خواردن. مەبەستی ئەو چالاکانە بە پێی ڕاگەیەندراوەکە ئەوەیە کە دەنگی نەبیستراوی کۆڵبەران بە گوێ کاربەدەستانی کۆماری ئیسلامی بگەێینن.\nکۆی ناوی چالاکانی مانگرتوو ئەمانەن: حەسەن ئەمینی، موحەمەد سدیق کەبودوەند، ئیسماعیل موفتیزادە، هادی ئەدەب، حسامەالدین ئەمین، سیمین چایچی، ئەجلال قەوامی، شیلان گیلانی، مەحمود مەحمودی، مەسعود کوردپور\nپاش کوشتنی دوو کۆڵبەری کوردی خەڵکی بانە، خەڵکی مەریوان وسەقز وسەردەشت، ئەوڕۆ بەداخستنی دوکانەکانیان، هاودەنگی وهاودڵی خۆیان ڕاگەیاندووە، چالاکانی مەدەنی سنە وکرماشان وشارەکانی دیکەی ڕۆژهەڵاتی کوردستان بانگەوازیان دەرکردووە بۆکۆبوونەوەی ڕۆژی پێنجشەممە کاتژمێر ۱۰ی سەرلەبەیانی.\nخەڵکی لەیلاخ، ڕێخراوەگەلی مەدەنی وچالاکانی دێولانیش بەدەرکردنی بەیانییەیەک لەڕێکەوتی ۱۵ی خەرمانان، کوشتنی کۆڵبەرانیان لەلایەن هێزە ئینتزامی وبنکەکانی هەنگی سنوورییەوە مەحکووم کرد.\nئەوڕۆ پێنجشەممە ۱۶ی خەرمانان، دوابەدوای بانگەوازی کۆمەڵێک لە چالاکانی سڤیلی شاری سنە بۆ پاڵپشتی کردن لە ناڕازیانی چەند ڕۆژی ڕابردووی شاری بانە کە داوایان کردبوو، کۆبوونەوەیەکی بێدەنگ لە گۆڕەپانی ئازادی (مەیان ئیقباڵ) ڕێکبخرێت.\nئێستا کەش و هەوای شاری سنە لەلایەن هێزەکانی کۆماری ئیسلامی ئێرانەوە، بەتەواوەتی میلیتاریزە کراوە و ڕەوشی ئەمنی بەسەر ئەو شارەدا زاڵە.\nچالاکانی مەدەنی شاری سنە لە ڕۆژهەڵاتی کوردستان بە ڕاگەیاندنی بڵاوکێک ڕێز و سڵاوی خۆیان بۆ گردبوونەوەی ئاشتیخوازانەی شارۆمەندان دەربڕی و لە ناوەندە ئەمنییەکانی کۆماری ئیسلامی ئێران لە ڕۆژهەڵاتی کوردستان داوایان کرد بە خێرایی دەسبەسەرکراوانی گردبوونەوەکە ئازاد بکرێن.\nبە پێی بڵاوکراوەی ۱۰۶ کەس لە پارێزەرانی (وەکیل) کورد، پشتیوانی خۆیان بۆ کۆڵبەران دەربڕیوەو خوازیاری جێبەجێکردن عادڵانەی یاسان بەرانبەر بە کوشتن و بریندارکردنی کۆڵبەران.\nکۆڵبەرێک به‌ناوی «خزر .م« له گۆندی «قەڵاڕەش»ی سەربە شاری سەردەشت که دەکەوێتە سنووری «دۆڵەبی» بەهۆی تەقینەوەی مین پێیەکی لەدەستداوە وبۆچارەسەری ڕەوانەی باشووری کوردستان کراوە.\nڕۆژی ۲۶ی خەرمانانی ساڵی ۱۳۹۶ی هەتاوی تەقینەوەی مین بوبەهۆی ئاگرتێبەردانی گوندی «دزئاوەر»ی سەربە شاری نەوسوود لەڕۆژهەڵاتی کوردستان.\nکارمەندانی نارازی لە شاری کرماشان، بەسازدانی خۆپێشاندانێک، خوازیاری مافەکان و حەق و حقوقی خۆیان بوون. کۆمەڵێک لە کارمەندانی ئیووارە حوکمیەکان، کە حقوقی مانگانە و بیمەیان نەدراوە، لە گردبوونەوەیەک دا، داخوازی دابین کردنی ئەو مافانەیان کرد.\nکرێکارانی شارەوانی مه‌ریوان کە لە بەشە جیا جیاکانی وەکوو خزمەتگوزاری وفەزای سەوزدا سەرقاڵی ئیش وکارن کەنێزیک بە ۲۰۰ کەسن بۆماوەی چەندد مانگیکە نەدراوە، هەروەها پارەی تەئمینیشیان نەدراوە وبۆگۆڕینی بەڵگەی تەئمینەکانیان ڕووبەڕووی کێشە بوونەتەوە. بەگوێرەی هەواڵەکە حەقدەستی کارمەندەکانی ئەم شارەوانییەیش بۆ ماوەی ۳ مانگە مووچەیان پێنەدراوە.\nجێی بیرهێنانەوەیە کە حەقدەستی کرێکارانی بەشەکانی خزمەتگوزاری وفەزای سەوزی شاری بۆکانیش لەڕۆژهەڵاتی کوردستان ۳ مانگی تەواوە حەقدەست وپوانەکانی دیکەی کاریان وەرنەگرتووە.\nتەقینەوەی پیکنیکێکی گاز لە شاری شــــــــــــنۆ بوو بەهۆکاری خەسار گەیشتن بە نهۆمی بینایەک و ۹ کرێکاری بیناسازی کە ٨یان پیاو و یەکیکیان ژنە. لەو ڕووداوە دا ۴ کرێکار تووشی سووتانی سەرەتایی بوون و دوای تیمار کردن لە نەخۆشخانە دەرچوون، بەڵام ۵ کرێکارەکەی دیکە بەهۆی زۆری ڕێژەی سووتانیان، ڕەوانەی نەخۆشخانەی شاری ورمێ کراون.\nماوەی چەند ساڵێکە کۆماری ئیسلامی ئێران، لە شوێنە جیاجیاکانی ڕۆژهەڵاتی کوردستان، پەرەی بە درووستکردنی بەنداو داوە. هەر لەو بارەیەوە زانراوە کە بەنداوی «زمکان» لە ناوچەی داڵاهۆی سەر بە شاری کرماشان، وەکوو هەموو بەنداوەکانی دیکەی ڕۆژهەڵاتی کوردستان، زیانێکی زۆر و قەرەبوونەکراوی بە ئاسەوار، کولتوور، گووند و ڕەز و باخی ئەو ناوچەیە گەیاندووە و لە کۆتاییشدا سەرەڕای ئەو وێرانکارییەش، مەترسی بە تاڵانبردنی ئاوی ئەو بەنداوەش لە ئارادایە.\n۲۲ خەرمانان ساڵی ۱۳۹٦هەتاوی، ئاگر لە لەوەڕگە و دارستانەکانی دەڤەری گوندی دارخۆر لە گەردەنەی «چارزبز»ی نێوان کرماشان -شائاباد لە ڕۆژهەڵاتی کوردستان بەربووە.\nلە ڕێکەوتی ۱۳ خەرمانانی ۱۳۹٦ هەتاوی، ژنە گەنجێک بە هۆی خۆسووتاندنەوە گیانی لە دەستدا.\nلە درێژەی هەواڵەکەدا هاتوە کە «گەلاوێژ وەیسی» خەڵکی جوانڕۆ و دانیشتوی «ڕوانسەر» بوە کە خاوەنی خێزان و دوو منداڵ بوە. ناوبراو بە هۆی کێشەی خێزانەوە دەستی دایە خۆسووتاندن و کۆتای بە ژیانی خۆی هێنا.\nڕۆژی شەممە ۱۸ی خەرمانانی ۱۳۹۶ی هەتاوی، سەربازێک بەناوی «ڕەزا فەرەجی» خەڵکی شاری خۆی لەڕۆژهەڵاتی کوردستان لەپادگانی سەقزدا دەستی دایە خۆکوژی و گیانی له ده‌ستدا.\nشەوی سێشەممە ۲۱ی خەرمانانی ۱۳۹۶ی هەتاوی کەسێک بەناونیشانی «ناسر محەممەدپوور» وخەڵکی شاری سەقز لەڕۆژهەڵاتی کوردستان، پەتی بۆخۆی هەڵخست وکۆتایی بەژیانی خۆی هێنا.\nپێنج شەممە ۲۳ خەرمانانی ۱۳۹٦ هەتاوی، کچێکی ۱٦ ساڵان بە ناوی «ئەسرا میرزایی» خەڵکی سەقز لە ڕۆژهەڵاتی کوردستان کۆتایی بە ژیانی خۆی هێنا.\nڕۆژی دووشەممە ۲۷ی خەرمانان، کەسێک بەناونیشانی نادیار، لەدایکبووی ساڵی ۱۳۵۹ی هەتاوی بەهۆکارێکی نادیار وبەکەڵک وەرگرتــــن لە چەکی ڕاو، ژن ودوو منداڵی کچی خۆی کەیەکیان ۱۰ ساڵ تەمەن وئەویدی ۴ ساڵ تەمەن بوون بە لێدانی فیشەک بە ڕوخساریان لەماڵەکەیدا کوشتیانی. کوتراوە «ئەم کەسە پاشان بەتەقەی فیشەکێک بە ڕوومەتی خۆیەوە کۆتایی بەژیانی خۆی هێناوە.»\nپێنجشەممە شه‌شی ڕەزبەری ۹۶، ژنێک بەناوی (ک.ح) لەشاری سرێش ئاوا کە خاوەنی کاری ددان سازی ئەزموونی بوو لەلایەن لایەنێکی نەناسراوەوە بەلێدانی زەبر لەسەری چووەتە کۆماوە وزێڕ وزێوەکەی دەدزرێ و گیانی لەدەست ده‌دا.\nژنان و منداڵان\nڕێکەوتی ۲۸ی خەرمانانی ساڵی ۱۳۹۶ هەتاوی قوتابییەکی کچ بەناونیشانی «گەلاوێژ ئەرژەنگی» لەشاری مەریوان لەڕۆژهەڵاتی کوردستان، لەناڕەزایەتی بەرانبەر بە دەرەنجامی هەڵبژاردنی بواری خوێندنی ڕاگەیەندراوی تاقیکاری گشتی دەستی داوەتە مانگرتن لەخواردن وڕەوانەی نەخۆشخانە کراوە.\nلە بەرەبەری کرانەوەی قوتابخانەکان و سەرەتای ساڵی نوێ خوێندن لە ڕۆژهەڵاتی کوردستاندا، دۆخی بینا و وانەکانی زۆرێک لە قوتابخانەکانی ڕۆژهەڵاتی کوردستان لە خراپیدایە. گوندی ٥۰۰ ماڵەی باشماخ سەربە شاری دێولانی ناوچه‌ی لیلاخ لە ڕۆژهەڵاتی کوردستاندا خاوەنی یەک قوتابخانەیە و مەرجەکانی تەندروستی و پاک و خاوێنی بە قوتابخانەو ئاودەستەکانەوە دیار نییە.\nژنانی پاسکێل سواری مەریوانی هەروەها ڕووبەڕووی ڕێگری هێزە ئەمنییەکانی کۆماری ئیسلامی ئێران دەبنەوە.\n«یەکێک لە بڕگە سەرەکییەکانی جاڕنامەی گەردونی مافی مرۆڤ پەروەردە و خوێندن بە زمانی دایکە» ئەمساڵیش وەک ساڵانی پێشوو ڕۆژی ۱ی ڕەزبەر قوتابخانەکانی ڕۆژهەڵاتی کوردستان و ڕۆژی ۳ی ڕەزبەریش قوتابخانەکانی باکوری کوردستان دەکرێنەوە منداڵی کورد بەزمانی فارسی و تورکی فێری وانەکان دەکەن.\nتۆپباران، میلیتاریزە کردن و…\nسەرلەبەیانی یەکی ڕەزبەری ۱۳۹۶ی هەتاوی، تۆپخانەکانی سپای پاسدارانی حکوومەتی کۆماری ئیسلامی ئێران، «ژوور، شووڕ وگه له ژير» هەڵکووتە لە ناوچەی باڵەکایەتی باشووری کوردستانیان کردە ئامانجی هێرشی تۆپخانەکانی خۆیان.\nکۆماری ئیسلامی ئێران، بە مەبەستی نیشان دانی دژایەتی بۆ رێفراندۆمی سەربەخۆیی باشووری کوردستان، سنوورە ئاسمانیەکانی بەرەو رووی باشووری کوردستان داخستوە. هاوکات دەستی کردوە بە ئەنجامدانی مانۆرێكی سەربازی، ئەوەش پێش بەرێوەچوونی ریفراندۆمی سەربەخۆیی. مانۆڕەكەی سوپای سوپای پاسدارانی ئێران لە ۲ تا ٤ ی ڕەزبەر درێژەی دەبێت و لەسەر سنوورەكانی نێوان هەرێمی كوردستان‌و رۆژهەڵاتی كوردستان ئەنجام دەدرێت كە ناوچەكانی هەردوو شاری مەریوان‌و سنە دەگرێتەوە. هەر بۆ ئەم بابەتە، ئێستا روژهەڵاتی کوردستان بەشێوازێکی بەرچاو رەوشی نیزامی بەخۆیەوە گرتوە.\nڕێکەتی ۴ی ڕەزبەری ۱۳۹۶ی هەتاوی، سپای پاسدارانی کۆماری ئیسلامی ئێران دەیان تانک وزرێپۆش وماشێنی دژە شۆڕشی گواستۆتەوە بۆ ڕۆژهەڵاتی کوردستان.\nبەگوێرەی سەرچاوە هەرێمییەکان، دەورووبەری ۱۰۰ تریلەر (هەڵگری تانک وزرێپۆش) کە زۆرینەیان ژمارەی شاری ئەسفەهانیان پێوە بوو خەریکی گواستنەوەی سەدان تانک وزرێپۆشن لە ڕێڕەوی شاری هەمەدانەوە بۆ شاری ســـــــــــنە لەڕۆژهەڵاتی کوردستان وهەرۆەها چەکی شەڕی وکوو تۆپ وتانکی لەشارەکانی سنە ومەریوان وشنۆ دامەزراندووە.\nلەسەرەتای ساڵی نوێی خوێندنی ئەمساڵ قایمقامی شاری مەریوان «محەممەد شەفیعی» لەکۆڕی قوتابیان وبنەماڵەی زینداندا کوتی: پشتیوانی هەمەلایەنە لە منداڵانی زیندانیانی تاوانە نائەنقەستەکان (غیرعمــد) لە سیاسەتەکانی قایمقامەتی وئەنجوومەنی پشتیوانی لەزیندان لەساڵی نوێی خوێندنە. به‌ڵام باسێک له منداڵانی تاوانه‌کانی تر نه‌کرا.\nلە مەڕ کوشتنی ۲ کۆڵبەری کورد لە شاری بانە، دەزگا هەواڵنێری (ایرانا) بەو پەڕێ ساختە بوونەوە و بێ ئەوی باس لە سەرچاوەیەکی دیاریکراو بکات لە مەڕ کوشتنی ئەو دوو کۆڵبەرە لە ماڵپەڕێ فەرمی خۆیدا کە بە زمانی فارسی دەنوسێت ڕاگیاندوە؛ ئەو دوو کەسە کەسانێکی نەناسیاو بوون و دوو شەو پێش سەرڕای ئاگادارکردنەوە لە لایەن هێزە سنووریەکانەوە و هووشداریدان سنوور دەرباز دەکەن و لە ئاکامدا هێزە سنوورییەکان لە ڕووی ناچاریەوە تەقە دەکەن و ئەو دوو کەسە نەناسراوە دەکوژن و بە هەمان شێوە لە درێژەی هەواڵەکەدا ئاماژە دەکات کە ئەو دوو کەسە لە ڕێگایەکەوە هاتونەتە ناو ئێرانەوە کە ترۆریستانیش لەو ڕێگاوە دەچنە خاکی ئێرانەوە ولە کۆتاییدا دەڵێت: دەبێت لە گەڵ ترۆریستان بەو چەشنە هەڵسوکەوت بکرێت.\nهەواڵنێری فەرمی قوەی قەزاییەی کۆماری ئیسلامی ئێران ڕایگەیاندوە کە بکوژان و تۆمەتبارانی ۲ کۆڵبەرەکەی گوندی هەنگەژاڵی بانە قۆڵبەست کراون و لیپرسینەوە و بە دووادا چوون بۆ چونییەتی ڕووداوەکە و دەست نیشانکردنی تاوانباران دەکرێت.\nئەوەی جێگای سەرنجە ئاخۆ بۆچی هەر دەبێت بۆ بکوژانی قادر بەهرامی و حەیدەر فەرجی قەراری دادگایی و دەستبەسەری دەربچێت لە حاڵێکدا ئێمە وەک کۆمەڵەی مافی مرۆڤی کوردستان بە ڕۆژانە و مانگانە و ساڵانە ڕاپۆرتی کوژران و بریندار کردنی دەیان کۆڵبەرمان بڵاوکردۆتەوە کە بە تەقەی ڕاستەوخۆی هێزە ئەمنییەتیەکانی سەرسنور و ناوخۆی ڕۆژهەڵاتیش کوژراون و بریندار کراون و ماڵەکانیان تاڵان کراوە و ماشێنیان سوتاوە و ئەسپ و باربەریان کوژراوە.\nبەو پێیە قوەی قەزاییەی کۆماری ئیسلامی ئێران نیشانیداوە کە بەپێی هەل و مەرج و گوشارە ناوخۆیی و جیهانییەکان ناوەندە ئەمنییەتی ئیلاعاەییەکانی ناوخۆی ئێران و وەزارەتی ئیتلاعات بڕیاردەدات و دادگاێیکی سەربەخۆ بوونی نییە.\n«فەرهاد شەفیع زادە» خوێندکاری کوردی مەریوانی بەهۆی هەبوونی ئاڵۆزی لەدۆسیەکەی وئەستێرەداربوونی، لەمافی درێژەدان بەخوێندن لەقۆناغی کارناسی باڵا بێبەری کرا.\nنادر قازی پور نوێنەری پەڕلەمانی ئێران لە هەڵوێستێکدا بەرانبەر بە گیانبەخت کردنی ۲ کۆڵبەرەکەی بانە گوتی: دەبێت لە هێزە سەربازی وئەمنییەتیەکان بە تایبەت پاسەوانانی سنوور دەسخۆشی و سپاسگوزاری بکرێت. ناوبراو جەختی کردوە کە، هەندێ کەس لە سنوورەکانی وڵاتەوە ترۆریستان دەهێننە ناو خۆ وە یان کەسانی گومان لێکراو لە وڵات دەردەکەن، چەک و تەقەمەنی مەشروبات و شتومەکی نایاسایی دێنە ئێرانەوە، هەر بەو هۆییەوە پاسەوانانی سنور دەبێت ئەو کەسانە بتۆپێنن و ئەم کردەوەی هێزەسەربازی و ئەمنییەتییانە بە تایبەت پاسەوانانی سنوور کە شەو وڕۆژ خەریکی خزمەتن دەبێت ڕێزییان لێ بگیردرێت.\nڕێکەوتی شەمە ۱۹ی خەرمان ۱۳۹٦هەتاوی ئیتلاعاتی هێزی ئینتزامی بە بیانوی هەبونی مادەهۆشبەرەکان هەڵدەکوتنە سەر ماڵی هاووڵاتێکی ناوچەی سەوزەی قەڵخانی.\nبەپێی هەواڵەکە پاش ئەوەی کە ئیتلاعاتی هێزی ئینتزامی بە بێ مۆڵەتی دادوەر هەڵدەکوتنە سەرماڵی هاووڵاتی حەمید نادری وتێکهەڵچوون بەربەرەکانێی لە نێوان ئەوهێزانە و حەمید دێتەئاڕاوە و لە ئاکامدا حەمید نادری لەبەرهەیوانی ماڵەکەیەوە دەخرێتەخوارەوە و گیانی لەدەست دەدات.\n۲۳ۍ خەرمانانی ۱۳۹٦ی هەتاوی لە نیزیک کاتژمێر ۳ی بەرەبەیان، کۆڵبەرانی کورد بەهۆی ڕاوەدوونان و تەقەی هێزە ئینتیزامییەکانی کۆماری ئیسلامی ئێران، بە ناچاری خۆیان بە گووندی «ئەلیاسی» سەر بەشاری «سەرپێڵ زەهاو» لە پارێزگای کرماشان داکرد.\nسەرلەبەیانی ۳۰ی خەرمانانی ساڵی ۱۳۹۶ی هەتاوی گرووپێک لە کڕیارانی (مسکن مهر)ی شاری سنە لەڕۆژهەڵاتی کوردستان سەرەتا سەردانی پارێزگا وپاشان سەردانی ئیدارەی ڕێگەوبان وشارسازی ئەو شارەیان کرد وخوازیاری وڵامدانەوەی بەرپرسان بوون.\nبەگوێرەی هەواڵەکە کڕیارانی یەکەکانی نیشتەجێبوونی (مسکن مهر) پترلە ۶ ساڵە چاوەڕێی خانووەکانی خۆیانن بەڵام تائێستە بێ دەرنجام ماونەتەوە.\nهێزە چەکدارەکانی کۆماری ئیسلامی لە شاری بۆکان هێرشیان کردووەتە سەر هاووڵاتیانی ئەو شارە و دوای لێدان و تەقە کردنێکی زۆر کۆمەڵێک هاووڵاتیشیان دەستبەسەر کردووە.\nزانراوە کە دوابەدوای دەربڕینی خۆشحاڵی هاووڵاتیانی کورد لە شاری بۆکان بە بۆنەی ڕێفراندۆمی هەرێمی کوردستان، لە نزیک گۆڕەپانی دایک (میدان مادر) لە نیزیک سێ ڕێیانی ئەبووزەڕ، هێزە چەکدارەکانی کۆماری ئیسلامی زۆر بەتووندی هێرشی کردۆتە سەر خەڵک و زۆر لە شووشەی ماشێنی ئەو خەڵکەیان شکاندووە و بە باتووم لە هاووڵاتیانیان داوە و تەقەیان بەسەر جەماوەری ئەو شارەدا کردووە.


هەواڵێک بۆ ئەو کەسانەی دەیانەوێت کێشی جەستەیان نمونەیی بێت\n05:32 - 19/11/2018\nبەپێی بڵاوکراوەیەکی تەندروستی پێگەی فوود ورلد، دەتوانرێت لەرێگەی خواردنی چەند میوەیەک و سیستمێکی خۆراکی رێک و ئەنجامدانی وەرزش کێشی لەش داببەزێت .\nئەمانەی خوارەوە ئەو میوانەن کە دەبێتە هۆی سوتانی چەوری لەش و دابەزاندنی کێش:-\nپرتەقاڵ دەوڵەمەندە بە ڤیتامین سی و کاری هەرسکردن ئاسان و خێرا دەکات ، توێژەرانی بواری پزیشکیش ئامۆژگاری ئەو کەسانە دەکەن کەکێشی لەشیان زۆرە و وەرزش کەم ئەنجامدەدەن بەوەی رۆژانە بڕێکی زۆر لە پرتەقاڵ بخۆن تاوەکو لەشولارێکی رێکیان هەبێت.\nشیلگ یەکێکە لەو میوانەی بڕێکی باش لە ڕیشاڵی تێدایە و دەتوانێت کردار و ئەنزیمەکانی نێو ریخۆڵە چالاکتر بکات و رێگر دەبێت لە هەڵئاوسانی سک ، دەشتوانرێت لە نێوان ژەمەکاندا رۆژانە بخورێت.\nترێش بەهەمان شێوە ڤیتامین و ریشاڵی تێدایە و وا دەکات هەست بە برسێتی نەکەیت، جیاواز لە میوەکانی دیکە کەمتر شەکری تێدایە، سەرباری ئەمەش بڕێکی زۆر لە ئۆکسیدی بەهێزی تێدایە کە ناسراوە بە بولیفینول بۆ جوانکاری دەموچاو بەکاردێت، بێجگە لەوەی دەتوانرێت بکرێت بە سرکە.\nسێو دەوڵەمەندە بە ریشاڵ و ئۆکسید و ڤیتامین و کانزاکان و دەورێکی سەرەکەی هەیە بۆ کەمکردنەوەی چەوری لە جەستەدا بەتایبەت ناوچەی سک، هەروەها بۆ بەهێزبوونی ماسولکەکان بەسوودە و کرداری هەرسکردن ئاسان دەکات.\nهەندێک بۆچوونیان وایە کە مۆز دەبێتە هۆی قەڵەوی، بەڵام توێژەرانی بواری پزیشکی رایدەگەینن ، مۆز دەبێتە هۆی ئەوەی کە هەست بە برسێتی نەکەیت و دەوڵەمەندە بە کانزای مەگنسیۆم و پۆتاسیۆم کە یاریدەدەرە بۆ هەرسکرن بەشێوەیەکی باش و کەمکردنەوەی ئازاری سک.\nمیوەیەکی هاوینەیەو دژی هەوکردنە، کاڵەک بڕێکی زۆر لە ئۆکسیدی تێدایە کە چەوری هەموو ناوچەکانی جەستە شی دەکاتەوەو دەیسوتێنێت و لە ژەهراویبون دەتپارێزێت.\nبەپێی ئەنجامی چەند توێژینەوەیەک دەرکەوتوە، خواردنی سندی پێش ژەمەکانی خواردن دەبێتە هۆی رێگری کردن لە کۆکردنەوەی چەوری لە جەستەدا و رێژەی ئاستی کۆلیستڕۆڵ هاوسەنگ دەکات.\nهەرێمی ریشاڵ و پۆتاسیۆم لە پیکهاتەکەیدا هەیە و خواردنی کرداری هەرس خێرا دەکات و هەڵئاوسانی ورگ ناهێڵیت و کۆنتڕۆڵی رێژەی کۆلیستڕۆڵ دەکات، هەرمێ دەتوانرێت بکرێت بە مرەبا.\nتوێژنەوەیەک ئاشکرای دەکات هەنار بڕێکی زۆر لە ئۆکسیدی تێدایە و کرداری هەرس رێکدەخات، ناهێڵێت بۆ ماوەیەکی زۆر هەست بە برسێتی بکەیت و هەست، دەشتوانرێت بکرێت بە شەربەت و لەگەڵ ژەمی بەیانیان بخورێت.\nسەرباری بوونی برێکی زۆر لە شەکر لە شوتیدا، بەڵام سودێکی زۆر لە ئاوەکەی وەر دەگیرێت بۆ ریخۆڵەو رێگری دەکات لە قەبزی و هەڵئاوسانی سک .\n2250 جار خوێندراوەتەوە


بۆ دەرباز بوون، بەکورتی، ئەلبورز ڕۆئین تەن – Peshmergekan\n۱ـ بۆ سەرخستنی شۆڕش\nبۆسەرختنی شۆڕش لە ڕۆژهەڵات و ڕزگار کردنی نیشتمان و بەدی هێنانی ئازادی پێویستە تۆکمەتر لە جاران هێزو توانای خۆمان لە هەموو بوارێک بخەینە گەڕ.\n۲ـ مێژوو تۆمار بکەین\nبێ گومان لە کات و ساتی هەستیار و چارەنوس ساز دا ئەوە هەڵبژاردنەکانن کە دەتوانن چارەنوس بگۆڕن و مێژوو تۆمار بکەن.\nئەو هەڵبژاردنانە چ بە ئەرێنی و چ بە نەرێنی کاریگەریان لە سەر داهاتوو دەبێت، واتە ئەوە هەڵبژادنەکانی ئێستای ئێمەن کە داهاتوو دروست دەکەن.\nئەو پڕۆسەیە لە ژیانی کەسی و ڕێکخراوەی دا سەلمێنراوە، بەو جیاوازیە ئەگەر لە ژیانی کەسی دا کواڵێتی هەڵبژاردنمان باش نەبێ خۆمان و ئەو پەڕەکەی دەورو بەرمان زیان دەکات. بەڵام لە لە ژیانی ڕێکخراوەی دا بەتایبەت ئەگەر بڵێین ڕێکخراوەیەکی وەک حیزبی ئێمە کە چارەنوسەکەی بە شۆڕشی ڴەلێکەوە گرێداروە ئەگەر هەڵبژاردنمان باش نەبێت ئەوا کاریگەری لە ژیان و چارەنوسی شۆڕشێک دادەنێت.\nلەو سۆنگەیەوە لە حیزبێکی دێموکرات دا سەرەڕای ڕووی ڕەخنە و داخوازیەکان لە ڕێبەریە، بەڵام بەرپرسیارەتی سەرەکی لە سەر دەنگدەران و ئێمەمانانە چونکە ئەوان هەڵبژێردراوی ئێمەن.\nدەبێ قەبوڵ بکەین بەو شێوەیە لە باشیەکان و کەمترخەمیەکان ئەگەر بە ئەندازەی ڕێبەرایەتیش نەبێت بەڵام دیسان هەر بەرپرسیارن. چونکە هەموو ئەوانەی هەڵدەبژێردرێن ڕەنگدانەوەی ئیرادەی ئێمەن. لەوانەیە ئەوە ڕێژەی نیسبی هەبێت بەڵام ناکرێت حاشا لە گرنگی هەڵبژاردنەکانمان بکەین.\nبۆ بەرز کردنەوەی کواڵێتی هەڵبژاردنمان فاکتەرگەلێکی جیاواز کاریگەرن لەوانە یاسا و ڕێسای هەڵبژاردن و پێگەیشتووی سیاسی و زانستی دەنگدەران و هەبوونی کاندیداو کەسی پسپۆڕ و لێهاتوو.\nبەڵام پێم وایە لە قوناغی ئێستا دا هەڵسوکەوتی ئێمەمانان (بەدەنە) کاریگەریەکی زۆری هەیە، بۆ ئەو بابەتەش ئێمەمانان دەبێ بەو پێوەرەی کە ڕێبەری نەمر دکتۆر قاسملوو لە سەر چۆنیەتی کادری حیزب کردویەتی بجوڵێینەوە.\nدکتۆر قاسملوو ئاوا لە سەر کادری حیزب دەڵێ:\n“کادری ئێمە هەموو وردەکاریەکانی تێکۆشانی ڕۆژانەی لە سەرەوەڕا بۆ دیاری ناکرێ چونکە ئینسانێکی سەربەخۆیە، دەبێ فکر بکاتەوە خەلاقیەت و لێشاوەیی خۆی وەگەڕ بخات، ئیبتکار بنوێنێ. کارەکانی لە چوارچێوەی بڕیارەکانی ئورگانی خۆی جێبەجێ بکات“\nواتە دەبێ ئینسانێکی سەربەخۆ بین لە بیرکردنەوەو هەڵبژاردن دا، دەبێ هەر چاومان لەوەی نەبێ کە بزانین سەروە چ نوسخەیەکی پێیە بەڵکو ئێمەش خاوەن پڕۆژەو بیر کردنەوە بین، دەبێ فێر بین سەرەڕای هەر جیاوازیەک و بەرژەوەندیەک پاڵپشت و دەوڵەمەند کەرەوەی پڕۆژەو بیرۆکەکان بین، دەبێ بە ئستیدلاوە خاوەنی هێزی دەڕبرینی بیرۆکەی خۆمان بە ئەرێنی یا نەرینی لە سەر بابەتەکان بین. هەمووی ئەوانەش لە چوارچێوەی یاساو ڕێسا دا ئەنجام بدەین و بەرینە پێش.\nخاڵێکی تری گرنگی هەڵبژاردنەکانی ئێمە دوبارەکردنەوەی هەڵەی ڕابردوویە، واتە دەبێ چاو کراوە بین ئەگەر دڵنیاین و زۆر ڕوون ئاشکرایە کە هەڵبژاردنی هاوڕێیانمان لە ساڵەکانی ڕابردوو نەیتوانیوە چاوەڕوانیەکان جێبەجێ بکات یا خەسارەکان بڕەوێنتەوە یا بۆ سەردەمانێک زۆر باش و بۆ ئێستا وەڵامدەرەوە نیە دەبێت بە هەند وەربگرین کە هەمان هەڵە دوپات نەکەینەوە. هەمیشە شانسی نوێ و مەنتقی تاقی بکەینەوە بۆ گەیشتن بە لوتکەی سەرکەوتن.\nئەگەر هەڵبژاردنی ئێمە کاریگەری لە سەر داهاتووی شۆڕش دەبێت کە واتە بۆ هەر هەڵبژاردنێک کە دەکەین بەرپرسیارەتی خوێنی هەموو شەهیدان، شەونخونی و خەباتی شۆڕشگێڕان، ئاوارەی و کۆڵەواری ئازادیخوازان، قارەمانێتی و قوربانی پێشمەرگەکان، بەخت ڕەشی چواردەملیۆن کوردی ژێر دەستەی داگیرکەر، داهاتووی نەوەکانی ئێمە و ڕزگاری کوردستانی ڕەنگین و داگیرکراومان لە سەر شان بێت و وەک داوەری ویژدانی ئێمە کاریگەر بێت.\nلە بیریشمان نەچێت سەرەڕای هەموو شتێک لە کۆتایی دا دەبێت ڕێز لە هەڵبژاردنی زۆرینە بگرین و ببین بە پاڵپشت و پشتیوان بۆ سەرخستنی شۆڕش.\nبەوشێوەیە له کاتی هەستیار دا دەبین بەخاڵی وەرچەخان و گۆڕانکاری پۆزتیو، مێژوو تۆمار دەکەین، چونکە هۆکاری خاڵی وەرچەرخان بووین.\n۳ـ ئامادەکاری و گۆڕانکاری شەفافانەی چەند دۆسیەی گرنگ.\nبێ گومان ڕەوتی مێژوو و هێزی قوربانی دان و ترسی دوژمن و زۆر فاکتەری تر هەن کە دەسلمێنێن حیزبی دێموکراتی کوردستانی ئێران حیزبی پێشڕەو کاریگەری بزوتنەوەی کورد لە ڕۆژهەڵاتە( وێڕای ڕێزم بۆ خەبات و قوربانی دانی هەموو لایەک کە جێگای ڕێز و پڕ بایەخە).\nپێشڕەو بوون تەنیا بە دروشم نابێت، دەبێ لە کردەوەو پلان ڕێژی و ئاراستە کردنی بزاڤی ڕزگاری خوازی دا خۆی بنوێنێ دەبێ چالاک و خاوەن تێز و بەرنامەی سەردەمی و هاوتەریبی خواستەکانی خەڵک بی تەنانەت بۆ بابەتەکان دەبێ فوڕموڵی دیاری کراو و شەفافت هەبێت.\nهەر بۆیەش حیزب دەبێ بە شێوەیەکی زۆر جیدی کار بۆ چەند دۆسیەی گرنگ و چارەنوس ساز بکەت دەبێ میکانیزمی دیاری کراوی بۆ دابڕێژێ و بە ئاگاداری خەڵک بگەینێ و ببێتە بنەمایەک بۆ دانوستاندن و گفتوگۆ و باکگراوندی کار کردنی ڕێبەرایەتی بۆ ئەوەی هەم بابەتەکان بە شێوەیەکی پڕاگماتیکی بچنە پێش هەم خەڵکیش ئاگادار بێت کە حیزب چی دەکات ئەوکات ئەگەر کەمتەر خەمیەک هەبێت خاوەنی کەمتر خەمیەکە بۆ خەڵک و ئەندام و لایەنگرو دونیا ڕوونتر دەبێت.\nئەگەر نمونەیەک بهێنمەوە بۆ ڕوونتر بوونی بابەتەکە بابەتی پێکهێنانی بەرە ئاماژە پێ دەکەم، هەموو لایەنەکان خۆیان بە خەمخۆر و تەنانەت قوربانیدەر بۆ پێکهێنانی بەرە لە ڕاگەیاندنەکان نیشان دەدەن تەنانەت هەر زۆریش ئامادەن بەڵام بەرە پێک نەهاتووە. هەر بۆیەش ئەگەر حیزبی ئێمە کە دەزانم زۆر جار بۆ ئەو بابەتانە لە خۆ بوردەییش نیشان داوە بە میکانیزمێکی شەفاف و ئاشکرا بە خەڵک بڵێ من بەو میکانیزمەی ئامادەی پێکهێنانی بەرەم ئیتر ئەگەر پێک نەهات دەزانین ئەوە کەمتر خەمی حیزبی پێشڕەو نیە.\nئەو دۆسیانە کە دەبێ بە میکانیزم و نەخشە ڕێگا ئامادە بکرێن بە شێوازی خوارەوەن.\n۱–دۆسیەی گۆڕینی ستراتیژی و داخوازی حیزب لە دێموکراسی بۆ ئێران و فیدڕاڵی بۆ دیاری کردنی مافی چارەنوس لەلایەن خەڵکی کوردستان.\n۲–دۆسیەی پێکهانی پلاتفۆرمێکی هاوبەش لە نێوان لایەنە سیاسیەکان بۆ پێکەوە کار کردنێکی کاریگەری لایەنەکان.\n۳ـ دۆسیەی یەکگرتنەوە دەبێ ئەو میکانیزمە ئامادە کراوەو شەفافە هەبێ کە نەخشە ڕێگای دیاری کراوی بۆیەکگرتنەوە نیشان دەدات ئەودەم بۆ خەڵک دیاردەبێت کەمتر خەمیەکان لە کێهە لایەوە.\nئەوە باش دەزانم کە لە ئەو دۆسیانە حیزبی ئێمە وەک لایەنێکەوە دەبێ دانوستاندن و موافەقەتی لایەنەکانی تریشی لە گەڵ دابێ هەروەها ئەو کارە پێویستی بە پڕۆسەیەک هەیە. بەڵام کاتێک زۆرترین چاوەڕوانی لەلایەک هەیە دەبێ پڕۆژە دیاری کراوی شەفافی وەک بناغە هەیبێ ئەو کات خاڵە هاوبەش و جیاوازەکان دەردەکەوێت و گەیشتن بەئاکام ئاسان تر دەبێت تەنانەت ئەگەر ئاکامی پێویستیش بە دەست نەهات ئیتر خەڵک دەتوانێت باشتر بڕیار بدات کەم هێز و لایەن زیاتر کەمتر خەم بوە.\n٤ـ ساختار بەڕێوەبەری سەرکەوتوو بەرهەم دێنێت یا بەڕێوەبەری سەرکەوتوو ساختاری پێویست دروست دەکات!!!!؟\n٥ـ هاواری دێرینمان\nهاواری دێرینمان بۆ ئامادەی و بەهێز بوونمان بۆ دروست کردنی گۆڕانکاری لە وڵات و خۆمان دا، یا لانی کەم لە کاتی گۆڕانکاریەکان ئامادە بین ڕوون و ئاشکرایە.\nئاماژە کردن بە هەبوونی پتانسیلێکی گەوەرەی شۆڕش دژی دیکتاتۆری و بە تایبەتی دوای نەورۆزی ڕابردوو ئێمەی ماندوو کرد.\nباس کردن لە ڕۆڵی ڕێبەرایەتی کارامە بۆ ئاراستە کردنی ئەو پتانسیلە بەرەو کەناری ڕزگاری ئێمەی وەک کەسێک کە هەر دووبارە دوبارە دەکاتەوە نیشان دا.\nهیوامان وایە ئەو ڕووداوانەی ئەم ڕۆژانەی ئێمەی ڕاچلەکاندبێت و ئیتر ئەو هاوارەی ئێمە بە هەند وەربگیرێت لە لایەن ئێمە مانانەوە کە ڕۆڵی سەرەکیمان لە دیاری کردنی ڕێبەرایەتی هەیە،\nچونکە چەندە هەبوونی ئالترناتیوێک بۆ کۆماری ئیسلامی لە کۆردستانی داگیرکار خالیە زۆر بە ڕوونی دیارە.\nئالترناتیوێک کە خەڵک پەناییان بۆ ببات بۆ ئەوەی لە چنگی ئەو ستەمکارە ڕزگار بێت.\nئێستاش پێم وایە جەوهەری حیزبی دێموکرات پڕۆگرام و پلان و هێز و پێگەی ڕەوایی لە مێژوو و ئێستا دا دەتوانێ باشترین ئالترناتیو بێت بۆ داهاتوو بۆ ئەوەی دوبارە شوڕش نەدزرێت. (بێ گومان حیزبیش بە هاوکاری و هاوئاهەنگی هەموو هێزو لایەنەکانی تر دەتوانێ ئەو ڕۆڵەی خۆی بگێڕێ).\nحیزبیش چاوی لە ئێمەمانانە بۆ کار کردن و هەڵبژاردنێکی دروست کە هەڵەکان دوبارە نەکاتەوە.\n٦ـ گەورە کردنی گوتاری سادەی خاوەن پۆستی گرنگ.\nسەرەتا دەمهەوێ بڵێم\nلە لایەک لە بەرانبەر ویژدانی کوردایەتیم شەرمەزارم چونکە ئێستا تەنیا کاتی کار کردنە بۆ پشتیوانی لە شۆڕش و کۆمەڵانی خەڵک و ویست و داخوازیان، هەروەها کاتی بەهێز کردنی هێزی پێشمەرگە و پاڵپشتی کردنیانە.\nلە لایەکیش پێم وایە بۆ ئەنجام دانی هەر چی باشتری ئەم داخوازە ڕەوایەو ویژدانیە، دەرباز بوونە لە قوناغی ئێستا.\nبۆیە بۆ دەرباز بوون بە کورتی دەنوسم، بە سود بوون یا نەبوون گرنگ نیە، بەڵام هەر ئەوەی کە دەنوسم پێم وایە باش بێت.\nنەخۆشیەکی گرنگی ئێستامان گەورە کردنی گوتاری سادەی خاوەن پۆستی گرنگە.\nواتە ئەگەر فڵان شەخس بە هۆی هەبوونی فڵان پۆست هەرچی بڵێ گرنگی پێ دەدرێ و هەر ئەو بە بناغەو ئەساسی هەموو بابەتێک وەردەگرن.\nواتە پێش ئەوەی بیر بکەنەوە کە چی گوتراوە چۆن گوتراوە بۆچی گوتراوە لە کوێ گوتراوە چاو لەوەی دەکەنەوە کێ گووتیەتی ئەگەر فلان بەرپرس یا خاوەن فلان پۆست گوتبێت ئەوە گرنگی پێ دەدەن تەنانەت ئەگەر بابەتێکی زۆر سادەش بێت.\nلە بەرانبەر دا ئەگەر تاکێکی سادە بیر و هزرو فورموڵ یا پڕۆژەیەکی چەند گەورەو مەنتقی و لۆژیکیش پێشکەش بکات گرنگی پێ نادرێت و تەنانەت بە هەندیش وەرناگیرێ.\nلە بارودۆخێکی وەها دا کە کەسی گرنگ و بە گوتارێکی سادە لە کەسی سادە بە گوتارێکی پێشکەوتوو پێشی دەگرێت.\nپۆستەکان نەک بۆ کار کردن و خزمەت کردن و یا بەرەوپێش بردن یا دامەزراندنی بیرۆکەیەک بەکاردەهێنرن بەڵکو بۆ ئەوەی بڵێت من هەم بەکار دەهنرێت.\nئاکامەکەی دەبێتە ڕۆژگاری ئەمڕۆی سیاسەتی کوردی.\nئەوەش بەرهەمی بەشێک لەوکەسانەش کە بە ئیدعا خۆیان زۆر پێشکەوتوو دەزانن بەڵام ئامادەن بۆ خاوەن پۆستەکان وەک خزمەتکارانی پاشاکان زمان چەوری بکەن.\nئەم بابەتە لە کۆمەڵگای ئێمە دا گەیشتوە بە ڕادەیەک کە ئیتر ئەگەر زەمانێک دەگوترا من بیر دەکەمەوە واتە هەم ئێستا لە نێو سیاسەتی کوردی دەگوترێ من فلان پۆستم هەیە کەواتە هەم.\nبەر لە هەر شتێک باش دەزانم لە کۆمەڵگایەکی وەها یا چوارچێوەیەکی وەها گۆڕان بە نوسین زۆر ئەستەمە زۆر بەڵام دیسان ئەرکی ویژدانیە بووچونت بخەیە بەرچاو جا کێ چی هەڵدەبژێرێ ئەوە مافی هەر تاکێکەو زۆریش ئاساییە.\nهەر بۆیە دەبێ سەیری بیرو پڕۆژەی هەموو لایەک بکەین کێ جا هەر تاکێک بێت ئەگەر تەنیا یەک وشەی باشیشی هەبێت دەبێ سپاسی بکەین چونکە ئامانجمان خزمەت کردنە جا کەسێک خۆی ماندوو کردوە یەک وشەی داهێناوە لە کوێ بێت یا چۆن بێت گرنگ نیە گرنگ ئەوەی بە سودە بۆ بزاڤەکەمان.\n۷ـ یەکگرتنەوە، یەکگرتنەوە\nبەر لەوەی بچمە سەر ناخی بابەتەکەم دەمهەوێ چەند خاڵێک کەباوەڕم پێیە بە ئاشکرای بڵێم.\nیەکەم بێ گومان هێز لە یەکگرتن دایە جا ئەو یەکگرتنەوە دەتوانێ لە نێوان دابڕاوەکان بێت، لە نێوان کۆن و نوێکان دابێت دەتوانێ لە نێوان هەموو هێز و لایەنەکان بێت.\nجۆری یەکگرتنیش جیاوازن دەتوانێ لە ڕێکخراوێک دا بێت، دەتوانێ لە ژێر پلاتفۆڕمێک دابێت،\nمن لە گەڵ ئەسلی سەرەوە هیچ کێشەو گرفتم نیە، لە هەمانکاتدا لە گەڵ هیچ کەس کێشەو گرفتم نەبووەو نیە ڕەخنەم گرتوە بەڵام هیچ کات بێ ڕێزیشم بە کەس نەکردوە.\nڕۆژانە بە دەیان جار لێرەو لەوێ دەبینی هەموو لایەک بەسیاسی و نا سیاسی بە خاوەن پۆست و بەرپرسیارەتی یا ئەندامێکی سادە یا هاونیشتمانیەک دەبینین هەموو هاوار دەکەن هەموو گرفتەکان لەوەی دا دەبینن کە یەکگرتوو نین. یەک دەنگ ئەو بابەتە دوبارە دەکەنەوە.\nئەی دێموکراتەکان یەکبگرنەوە ئەی ڕۆژهەڵاتیەکان یەک بگرنەوە\nبۆیە بە چەند پرسیار دەمهەوێ شی بکەمەوە بەڕاستەی گرفتی ئێمە یەکگرتنەوەیە یا بەر لە یەکگرتنەوە ئێمە گرفتی دیکەمان هەیە.\nسەرەتا بۆ من پرسیار دروست بووە ئەگەر هەموو لایەکمان یەکگرتوو خوازین و ئاوا لە دڵ هاوار بۆ یەکگرتووی دەکەین بۆچی دۆخەکە ئاوایە؟\nدوو، گریمان دێموکراتەکان یەک ناگرنەوە ئەی کێشەی هێزە ڕۆژهەڵاتیەکان چیە؟\nسێ، ئەگەر یەکگرتن باشە و دابڕان خراپە کێ بەرپرسی ئەو یەکنەگرتنانەیە؟\nچوار،ئەگەر ڕێبەرایەتیەکان بەرپرسن لەو دۆخە بۆ چی هەمیشە بە زۆرینەی دەنگ هەڵدەبژێردرێن؟ (بەهەموو لایەکەوە کە جێگای ڕێزن)\nپێنج، ئەولایەنانەی کە هەموو گرفتەکانیان دەخستە لایەنەکەی دیکە و دابڕان بە باشترین ڕێگەیان دەزانی و بێ یەک و دوو ئەو کارەیان کرد بۆچی لە ئاستی پێویست نین و ئەگەر خرابتر نەبن جیاوازتر نین؟\nشەش، ئەوە گریمان ئەوانە لە هەموو ئەو دۆخە بەرپرسیارن بۆچی هەمیشە تا سەر ئێسقان پشتیوانیان لێ دەکرێ؟\nحەوت، با سەیری ئەو سەردەمانە بکەین کە یەکگرتوو بوون بزانین بەرهەمیان بۆ شۆڕشی کورد چی بوە؟ ئەگەر ئێستا یەکگرتوو نین چیمان لە دەست داوە؟ (مەبەستم هەموو لایەک)\nهەشت، حیزبی دێموکرات لە نێوان ساڵەکانی ۱۹۹۷ تا ۲۰۰٦ هەر زۆر یەکگرتوو بوو بە هەموو لایەکەوە ئایا دۆخمان لە ئێستا باشتر بوو؟\nنۆ، ئەگەر جیاوازیەکی ئەو تۆمان لە نێوان ئەو دو ماوەیە دا نەبوە کەواتە بۆچی هەموو گرفتەکان بە یەکگرتنەوە گرێ دەدەن؟\nدەیەم، ئایا ئەو کات کە یەکگرتووین هەموو وزەمان بو جودابونەوە خەرج دەکەین ئێستا کە یەکگرتوو نین و هەموو وزەیەک بۆ ئەوە خەرج دەکەین کە یەکگرتوو بین زیانی بە شۆڕش نەگایندووە؟\nیازدەیەم، ئایا بۆچی میکانیزمێکی شەفاف بۆ یەکگرتنەوە لە لایەن هیچێک لە لایەنەکانەوە پێشکەش ناکرێت بۆ ئەوەی بزانین گرفت لە کوێ دایە؟\nدوازدەیەم، ئەگەر یەکگرتن ئەوەندە کارێکی باشە ئەدی دەبێ دابڕان کارێکی خراب بێت باشە نابێ بپرسینەوە کێ بەرپرسە؟\nسێزدەیەم، داماننا دەبێ ڕوو لە داهاتوو بکەین و لە کەس نەپرسینەوە ئایا سبەی هەمان سناریو واتە بەدڵم نیە جودا دەبمەوە دوبارە نابێتەوە؟\nچواردەیەم، ڕاستە هەر کەسێک بە گوێرەی یاسایی و عورفی هەر چەند بەرپرسیارەتی هەبێ بەرپرسە لەو گرفتانە. بەڵام ئێستاش ئێمەمانان بێ یەک و دو بە سەر جناح و دەستە لە نێو لایەنەکانی خۆمان دا دابەش دەبین ئایا کاتی نەهاتوە بە خۆمان دا بچینەوە؟ ئایا کێشەکان لە ئێمەش ڕا دەست پێ نەکات ئایا بە پشتیوانی ئێمە بەرەو لوتکە ناچن؟\nئەو پرسیارانەو چەندین پرسیاری تر هەن کە بەر لەوەی داوای یەکگرتنەوە لە ئەم و ئەو بکەین دەبێ بپرسین و هەوڵ بدەین وەڵام بدەینەوە، بەر لە هەر شتێک دەبێ دۆخەکە شی بکەینەوە سەیرێکی مێژووی دوێنێمان بکەین، لە ژێر ئەو ڕۆشناییە داهاتوو بینین، بە بێ ئەوانە یەکبگرینەوە نەگرینەوە مارکس گوتەنی هەر مێژوو دوبارە دەکەینەوە بەڵام بە شێوازی خرابتر.\nبۆیە گرفتەکانی ئێمە بە دابڕان دەستی پێ نەکردوە تا بە یەکگرتنەوە کۆتایی بێت. تەنانەت ئەگەر یەکیشبگرینەوە لە جیاتی وزەمان بخەینە سەریەک بۆ ئەوەی بەهێز بین هەر وەک ئێستا خەریکی کاری لاوەکی کە دوبەرەکی دروست کردن دەبین.\nهەموو لایەنەکان بێ بەری نین لە ئەو کەم و کوڕیانەی کە لە شۆڕش دا هەیە یا ڕەواندنەوەیان بۆ سەرخستن و بەهێز کردنی شۆڕش پێویستیەکی حاشا هەڵنەگرن. کامیان توانیویانە لە ڕووی تەشکیلاتی، ڕاگەیاندن، دیپلۆماسی، ماڵی لە ئاستی پێویست دابن. کەواتە ئەگەر یەکیش بگرن هەمان کەم و کۆڕی دوبارە دەبنەوە کە گرفتی سەر ڕێگای سەرخستنی بزاڤی ڕزگاریخوازیمانن.\nئێمە پێویستی بە گۆڕانێکمان هەیە کە سەرەتا لە منەوە دەست پێ بکات هەموو هەڵەکەمان بخەینە بەرچاو و ڕوون و ئاشکرا بکەین کە چی ڕووی داوە چی بکەین کە دوبارە نەبێتەوە دیسان دوبارەی دەکەمەوە لە هەڵبژاردنەکانمان بکۆڵینەوە ئەگەر بۆ ماوەی بیست یا سی ساڵی ڕابردوو هەمان هەڵبژاردن نەیتوانیوە چاوەڕوانیەکان بەجێ بگەینێ بە دوبارە کردنیان هیچ شتێک ڕوونادات چۆن دەتوانین چاوەڕوانی لە کەسانێک بکەین کارێک بکات کە سی ساڵی ڕابردوو نەیکردوە. ئەگەر نەیکردوەو بە هەمان هیوا هەڵبژێری ئایا ئێمە خەتابار نین؟\nسەرەڕای هەمووی ئەوانە ئەگەر بپرسین بە کورتی چی بکرێت لە ئێستا دا باشە؟\n۱ـدەڵێم میکانیزمێکی ڕوون و ئاشکرا بخرێتە ڕوو هەر لایەنێک بڵێ بەو میکانیزمە یەکدەگرمەوە.\n۲ــئەگەر ئەو کارە نەکرێ بۆ دروست کردنی پلاتفۆرمێکی هاوبەش لە سەر بنەمای خاڵە هاوبەشەکان تێبکۆشن.\n۳ـبابەتاکان شەفاف وەک خۆی بگەینرێنە خەڵک تا بڕیاری کۆتای و دروست بیدات کە بە بەرچاویەکی ڕوونتر بۆی دەردەکەوێ کێ کەمتر خەمە بۆ ئەوەی پشتیوانی لەو لایەنە بکات کە هەوڵی داوە تا شۆڕش و بزاڤەکەمان نەکرێنە قوربانی ئەو ململانێیە.\nپێش تریش گووتومە دەڵێمەوە ئەگەر پلاتفۆرمێکی هاوبەشیش نەبێ ئەوا لایەنەکان پەیوەندیان لە گەڵ یەکتر باشە کە پێم وایە ئەوەش کەم نیە و جێگای دەست خۆشیە.\nتێبینی ئەو نوسینە مەبەستی لە لایەنێکی تایبەت نیە بەڵکو کورد بە گشتی دەخوێندتەوە.\n٨ـ جیلی نوێ لە ڕۆژهەڵات\nچ لە سیاسەت دا چ لە شۆڕش دا گرنگە ئەو جیلەی کە ئێمە لە گەڵی دا بەرەو ڕووین باش بناسین و شی بکەینەوە تەنانەت لە ڕووی کۆمەڵناسی لێک بدەینەوە تا بزانین چۆن دەتوانین بەهاکانمان بیکەین بە بەهای ئەوان.\nئەگەر نامۆ بین بەو جیلە ئەوا کار دژوار دەبێت و زۆر ئەستەمە ڕاکێشانیان بۆ شۆڕش. بەتایبەتی ئەگەر لە سەردەمی ئێستای خێرای پێشکەوتن و پەیوەندی و گۆڕانکاریەکان دا بین، ڕێژەی گەنجی وڵاتیش زۆر بێت.\nبۆیە گۆڕانکاری لە شێوازی کار و تێکۆشان دا لە سەردەمی ئێستا بۆ ئەوەی بتوانێت لە گەڵ ئەو جیلە دا بێتەوە پێویستیەکی حاشا هەڵنەگرە. ئەگەر سەیرێکی بارودۆخی ڕێکخراوەی دەوربەرمان بکەین دەبینن کە چەندە لەو بوارە کەممان هێناوە بەردەوام بوونی ئەو ڕەوتە غەیری مومکینە.\nلە ساڵانی کۆن بابەتێک هەبوو کە فڵان کەس لە فڵان شوێن کاریگەری و نفوزی هەیە یا فڵان کەسایەتی بۆ ئەو ناوچەیە زەروریە. ئێستا بۆ هەموو ئەوانەی کە لە ۳٥ ساڵ بچوکترن نامۆین، هەر زۆریش نامۆ. کەواتە هێزێکی واگەورە ئێمە دەبێ لە سەرەتاوە بناسێت کە ئەم بابەتە کارێکی ئەستەمە و بە شێوازو منتالیتەی کۆن ناکرێت.\nبۆ ڕوونتر بوونی بابەتەکە ئاماژە بە داتایەکی ئاماری دەکەم بە گوێرەی ئامارەکانی ساڵی ۱۳۹٤ نزیکەی ۲۷ لە سەدی حەشیمەت ئەو کەسانەن کە تەمەنیان لە نێوان ۱٥ بۆ ۲۹ ساڵە. ۲٤ لە سەدیش کەمتر لە پانزدەیە.\nکەواتە ئەو بەشە لە کۆمەڵگا کە بنەما و کاکڵی سەرەکی گۆڕانکاریەکانن ئێمە هەر ناناسن ئەگەر سەیری ئامارەکانی تر وەکو شار نشینی و زۆر بابەتی تر بکەین ئەو ڕێژەیە هەر وا کەم دەبێتەوە.\nئەوە زەنگێکی مەترسیە بۆ بەخۆ داچوونەوە بۆ ئەوەی بتوانین منتالیتەی کارو میکانیزمی نوێ دابهێنین. ئەگەر سەردەمانێک بۆ گەیاندنی پەیامی شۆڕش دوای بڕینی چەند سەد کیلۆمەتر بە پێ تەنیا بە دە خولەک قسە کردن کاتت هەبوو مەبەستت بگەینی، ئێستا بە کرتە گرتن لە سەر شاشەیەک کە چرکەیەکیش نابات دەتوانی بە هزاران مگابایت زانیاری بگەینی.\nکەواتە پێویستە لە خۆمان بپرسین کاتێک بە منتالیتەی کۆن ئەو کارە ناکرێت چۆن بتوانین بۆ ئەوەی خۆمان بگەینین بە ئەو ڕێژە بەرچاوە لە جیلی نوێ بۆ کارێکی وا گرنگ تا ئامادە بکرێن لەو ڕێگەیە دا هاو ڕێبوارمان بن تا پێکەوە بەرەو ئامانجەکان هەنگاو بنێین و دوژمن ببەزێنین؟؟\nئەو پرسیارە سەرەتای داهێنانی میکانیزمە بۆ دەرباز بوون لەو دۆخە.\n۹ـ دێموکرات بوون\nله کاتێک دا خۆمان بە دێموکرات و پێشکەوتوو دەزانین، کە بۆچوونی جیاوازی بەرانبەرەکەمان بە نیسبەت بوچوونەکەی خۆمان بە دژایەتی و دوژمنایەتی وەسف دەکەین.\nلە کاتێک دا بانگەشە بۆ بەدیهێنانی دێموکراسی و چارەسەری کێشەو گرفت لە ڕێگەی پەسەندی زۆرینە دەکەین، لە ژێرەوا دا پەنا بۆ زۆر ڕێکاری تر دەدەین تا بیرۆکەی بەرانبەرمان سەرنەکەوێ.\nلە کاتێک دا ماف بە خۆمان دەدەین خاوەن بۆچوون و ڕەی بین بەڵام هەبوونی بۆچوونێکی تر لە بەرانبەر دا بە ناڕەوا دەزانین.\nخۆمان بە دێموکرات دەزانین بەڵام لە سەر بنەمای کەس و بەرژەوەندی شەخسی و زۆر بابەتی تری ورد و لاوەکی تر بڕیار دەدەین.\nلە کاتێک دا کار بۆ بەدی هێنانی دێموکراسی لە کۆمەڵگا دەکەین بەڵام ئەگەر بڕیارێک بە دڵمان نەبوو چەندیش لە کەمینە دا بین هەوڵی تێکدانی بارودوخەکە دەدەین.\nلە کاتێک دا لە یەک سەنگەر بین گولە بۆ ئەوی تر بێت ئەم خۆی وەبەر دەدات بەڵام قسەی یەکتر قەبوڵ ناکەین کەس بۆ ئەوی تر نەرمی نانوێنێ.\nلە هەمووی سەیرتر بەو خسلەتانەی سەرەوە خۆمان بە ڕێبواری ڕێبازی شەهیدان و ڕێبەرانی نەمری وەک پێشەواو قاسملوو دەزانین.\nپێم وایە ئەوە خۆی لە خۆی دا تراژێدیەکی گەورەی کاری ڕێکخراوەی ئێمەیە. پێم وایە بەو شێوەیە ئەو شۆڕشە ئەستەم سەر دەکەوێت، چونکە باڵ و جناح و دابڕان و لێک زویر بوون و زۆر بابەتی تر لە سەر بنەمای خسلەتانەی سەرەوە دروست بوون.\nهەر بۆیەش پێویستە کەلتوری دێموکراسی لە خۆمان دا بەرجەستە بکەین و هەر بیرۆ بۆچوون و پڕۆژەیەک پێشکەش دەکەین شی بکەینەوە وەڵام بدەینەوە. یا هەر کات هەر دیدێکمان هەبوو سەبارەت بە پەژراندنی هەر بۆچوونێکی تر بە ئەرێنی و بە نەرێنی بە ئازادی دەڕببرین و ئستدلالی بۆ بێنینەوە. دواتر ڕێگە بدەین زۆرینە بڕیار لە سەر باشترین بدات. تەنانەت ئەگەر پێمان وایە زۆرینە هەڵەشی کردوە ( کە هەندێک جار دەیکات) یا بە پێچەوانەی ئێمە بڕیاری داوە شەهامەت و جورئەت و ئەخلاقی قەبول کردنی زۆرینەمان هەبێت.\nبۆ ئەوەی نەک بە دروشم بە مانای تەواوی وشە دێموکرات بین\nتێبینی /ئەو بابەتە هەموو کۆمەڵگای کوردی دەگرێتەوە ئێمەی کورد بە گشتی واین تایبەت بە ڕێکخراوێکی تایبەت نیە بەڵام ئێمە کە ئیدیعامان هەیە دەبێ زیاتر هەوڵ بدەین وا نەبین\n۱۰ ـ پەسند کردنی گەڵاڵەی سکرتێری گشتی\nهەنگاوێکی دروست و بەجێ دەبینم کاتێک کۆمیتەی ناوەندی حیزب بە لێک گۆڕینەوەی بیرو ڕا بە ئاکامی پێویست دەگەن و لە سەر پڕۆژەیەک دەبنە هاوڕا تا لە کۆنگرە دا پێشکەش بکرێت.\nوێڕای دەست خۆشی لە هەموویان و هیوای سەرکەوتن،\nجەوهەری کارەکە کە بە ئاکام گەیشتن دوای دیالۆگ و گوێ لە یەکتر گرتن دەوڵەمەند کردنی یەکتر دێت پیرۆزە.\nبەردەوامی ئاکامی ئاوا لە مەڕ هەر بابەتێکی تر بە ئاوات دەخوازم.\nبەڵام ئەمە کۆتایی نیە\nئەرکی نوێنەرانی هەڵبژێردراوی کۆنگرە ئەوە نیە هەر پەسند کراوی کۆمیتەی ناوەندی پەسند بکەن بەڵکو ئەرکیان دەوڵەمەند کردنی کۆنگرە بە پڕۆژە و بیرۆکە و زانیاری بە سودە ئەوان دەبێ هەموو پڕۆژەیەک دەوڵەمەند و دەوڵەمەندتری بکەن هەروەها لە چوارچێوەی بەرژەوەندی نەتەوەی و شۆڕش و حیزب کە لە ڕاسان دا خۆی دەبینتەوە دەبێ وردتر و وردتر بڕوانە بابەتەکان بۆڕواندنەوەی کەم و کۆڕیەکان هەروەها کارکردن بۆ سەرخستنی پەسندکراوەکان لە ڕێگای هەڵبژاردنی ورد و وردتر.\nبۆیە ئەو هەنگاوە بەجێیە دەبێ بە هەنگاوی دەوڵەمەندتر کردنی کۆنگرە بڕازێتەوە تا کاریگەریە بێ وێنەکەی لە سەر شۆڕش و ڕۆژهەڵات دابنێت.\nبە پێویستیش دەزانم لێرەدا ئەو مەودا زەمانییەی کە حیزب پێی تێپەڕ بوو تا گەڵاڵەکە پەسەند کرا وە بیر هەموومان بێنینەوە کە چۆن دوژمن خەونی بە باڵ باڵێنی دەدیت. پڕە لە وانەی لێفربوون هیوادارم هەموو لایەک پەندی پێویست وەرگرین کە کورد لە پەند وەرگرتن زۆر زیرەک نیە.\n۱۱ـ بەرپرسیارەتی ئەندامانی کۆنگرە\nکە دەبێتە گوڕەپانی رەخنە گرتن هەموو ڕووی ڕەخنەکانی لە ڕێبەرایەتی دەکەن وەک ئەوەی ئەو ڕێبەرایەتیە لە ئاسمانەوە هاتبێتە خوارەوە.\nبێ گومان باش دەزانم عورفەن یاساییەن ڕێبەرایەتی و هەموومان بە گوێرەی بەرپرسیارەتی و شوێن و پێگەمان لە بەرانبەر شۆڕش و ئامانجەکانی شۆڕشمان کە ڕزگاری نیشتمان و نەتەوەی کوردە بەرپرسیارن. هەروەها فارس گوتەنی ” هر کە بامش بیشتر برفش بیشتر“.\nبەڵام نابێ لە بیرش بکەین لە حزبێکی دێموکراتی وەکو حیزبی دێموکرات دا کە بە هەموو کەمو کوڕیەکانیشەوە ئەزمونێکی سەرکەوتووی لە بەستنی کۆنگرە لە کات و ساتی خۆی دا و لە دێموکرات بەڕێوە چوونی دێموکراتیکی کۆنگرەکانی دا هەیە ئەندامانی کۆنگرەش بەرپرسیارەتیان کەمتر نیە لە ڕێبەرایەتیەکان چونکە هەموو ڕێبەرایەتیەکان هەڵبژێردراوی ئەندامانی کۆنگرە و ئەوانیش هەڵبژێردراوی بەدەنەن.\nکەواتە هەر ئەندامێکی کۆنگرە بەدەر لە هەر دوگمێک و بەرژەوەندی کەسایەتی لە پێش دا دیاری کراو دا دەبێ پێ بنێتە نێو کۆنگرەو سەربەخۆ و بیرکراوانەتر بیر و بۆچوونی خۆی دەرببڕێ و هەر بڕیارێک یاهەڵبژاردنەک دا بەرژەوەندی نەتەوەیی کە ئامانجی سەرەکی حیزبە ڕەچاو بکات. بۆ بەهێزتر کردنی حیزبەکەی کە بەهێزکردنی شۆڕش و سەرخستنی خەباتی گەلەکەمانی بەدوا دێت هەموو هەوڵی دەدات و خۆی لە بەرانبەر بە داهاتووی حیزب و چواردە ملیون کوردی ڕۆژهەڵات بەرپرسیار دەزانێت.\nلە کۆنگرەیەک دا کە ئەندامانی بە هەست کردن بەو بەرپرسیارەتە هەنگاو بنێن\n۱ـ هەموو گرفتەکانی ئورگان و حیزب بە گشتی دیاری دەکات و باشتر کردنی ئەو گرفتانە خاوەن بیرۆکە و ڕێگە چارە دەبێت.\n۲ـ لە هەر پێشنیارێک بە سودی حیزب بێت لە لایەن هەر کەسێکەوە بێت پشتیوانی دەکات دەنگی دەخاتە پاڵ دەنگی چاکسازی و بەرەو پێش بردن تەنانەت ئەگەر یەک دەنگیش بێت.\n۳. کارو باری چوار ساڵە و زۆرتری ئۆرگانەکانی جیاواز دەخاتە بەرچاو بەرپرسانی ئەو ئورگانانە دەخاتە ژێر زەڕەبینی چاودێری ئەگەر سەرکەوتوو بوون پاڵپشتیان دەکات بۆ بەڕێوە بردنی ئەرکی زیاتر ئەگەر نا لێپرسینەوە و گۆڕانکاری دەکات. (دوبارەی کەسانێک کە ئەزمونی سەرکەوتوویان نەبوە دوبارە کردنەوەی کێشەو گرفتەکانە).\n٤. لە هەر هەڵبژاردنێک هەوڵ دەدات شایستە ترین تاک بۆ شوێنی کە دەتوانێ لێ سەرکەوتوو بێت بکاتە پێوەر. پێوانەی دیاری کردنی شایستەی دەتوانێ ئەزموون و زانیاری و وزەی پێویست و دڵسۆزی و فیداکاری بۆ حیزب و پێگەیشتووی ئەو کەسە بۆ خزمەت کردن لە شوێنی پێویست بێت. تەنیا هەبوونی یەکێک یا دوو لەو فاکتەرانەی سەرەوە بەش ناکات.\n٥. بۆ هەر بابەتێک وانەکانی ڕابردوویەکی دور و درێژ و بەرپرسیارەتیمان لە بەرانبەر داهاتووی ڕۆژهەڵاتی کوردستان لە بەر چاو بگرێت.\nبە چاو خشاندنێک بە ڕۆژگاری ڕابردوو ئێستا و تێڕامانێک بۆ داهاتوو ئەو خاڵانە و چەندین خاڵی تر لە بەر چاو نەگرین ئەوا مەحکومین بە شکەست لە بەرانبەر ئەرکەکانمان و نەوەکانی داهاتوو.\n۱۲ـ کۆنگرەی چارەنوس ساز لە کاتێکی هەستیار دا\nلە زۆربەی هەرە زۆری کۆبوونەوەکان دو وشەی چارەنوس ساز و هەستیار بەردەوام دەگوترێنەوە کەبەشێکیان هەر لە ڕووی کلێشەوە بوونی وشەکان دەیڵێنەوە بەشێکیش هەست بە گرنگیەکەی دەکەن.\nدەمهەوێ بڵێم نەک کۆنگرە یا ساتی ڕوودانی ڕووداوێکی سیاسی بەڵکو هەر چرکەساتێک کە لە بەرانبەر دوژمن دا خەبات دەکەین و هەوڵی ڕزگاری نیشتمان بدەین بۆ ئێمە چارەنوس سازەو هەستیارە.\nئەگەر نیشتمانی جوانمان کوردستان لە ژێر چەکمەی داگیرکار دابێت، ئەگەر چواردە ملیۆن کوردی کوردستانی ڕۆژهەڵات ئازاد نەبن، ئایا کات و ساتێکمان هەیە کە گرنگ نەبێت.\nجا ئەگەر ڕەوتی گۆڕانکاریەکان لە ناوچە دا وا خێرا بن و ئەگەر هەموو ڕوودانی هەموو ڕووداوێک لە هەر ساتێک دا هەبێت. ئەو کات ئەو هەستیاریە دوو ئەوەندەی تریش زیاد دەبێت.\nئەگەر ئێمە ڕۆڵەی ڕێکخراوێک بین کە بە درێژای مێژوومان دا لە ڕێزی پێشی بەرگری لە گەل و نیشتمان دا بین. هەر کاتێک بەهێز بووبین بزووتنەوەکەمان بە هێز ببێت و هەر کات لاواز بین بزووتنەوەکەمان لاواز بێت. ئیتر هەستیاری کات وسات وخەباتی ئێمە زیاتریش دەبێت.\nئەگەر کاتی کۆنگرەی ئەو ڕێکخراوە کاریگەرە بێت. کات و سات پڕ بایەخ تر دەبێت چونکە دەبێت بە جورێک کار بکرێت تا کۆنگرەیەکی سەرکەوتوو بەڕێوە بچێت تا کاریگەری ئەو لە سەر تێکڕای ئەو باسانە هەبێت کە لە سەرەوە باس کراوە.\nهەست کردن بەو گرنگیە سەرەتای کار کردنە بۆ سەرخستن. بۆیە دەبێ هەموو لایەک و هەموو هەوڵێک بۆ ئەو بابەتە بدرێت\n. بۆ ئەوەی چی بکرێت کە کۆنگرەیەکی وا سەرکەوتوومان هەبێت لێرەو لەوێ کەم و زۆر باسکراوە هیوادارین بە هەموو شێوەیەک هەوڵی ئەوە بدەین کە ئەو هەنگاوە گرنگە لەکاتێکی وا دا بهاوێژرێت.\nبەڵام زۆر پێویستە کە بە ورەو و هەستێکی وا بڕوانینە ئەو بابەتە. هەروەها ئەو چەندە بزانین کە لەدەست دانی دەرفەتێکی وا بۆ باشترین گۆڕانکاری و زێدەترین چاکسازی و داهێنانی بەسود ترین ڕێگا چارە بۆ گرفتەکان وزەیەکی زۆر بەکاربێنێن.\nخۆشبەختانە پتانسیلی بەڕێوە چوونی کۆنگرەیەکی وا هەیە و هیوای گەل و نیشتمانیش لە ڕۆڵە کانی هەرئەوەیە.\nبەڵام زۆر ڕوون و ئاشکرایە ئەگەر لەو دەرفەتە کە لە ڕووی کاتەوە دەکەوێتە پێش گۆڕانکاری جیدی لە ئێران بە باشی کەڵکی لێوەرنەگیرێت و هەوڵی گۆڕانکاری پێویست نەدرێت، وەک دووبارەبوونەوەیکی ئاسایی سەیر بکرێت ئەو کات ئەو ئامادەیەیی پێویست کە دەبێ بە دەست بێنین نابێ و گەل دەرفەتێکی گرنگ لە دەست دەدات. کە ئاماژەکان هەموو وا نیشان دەات بە شێوەیە نابێت بەڵکوو بۆ ئامادەی پێویست گەلێک ئامادەی کراوە.\nبەو هیوایە و هیوای سەرکەوتنی خەباتی گەلەکەمان.


وەزارەتى بەرگرى عێراق لەوەڵامى باڵیۆزى ئێران: بەکارهێنانى عێراق بۆ هێرشکردن هێڵى سوورە\n18:03 هه‌ینی 27 ئه‌یلول 2019\nوەزارەتى بەرگرى عێراق وەڵامى باڵیۆزى ئێرانى لەوڵاتەکەى لەبارەى هێرشکردنە سەر ئەمریکا دایەوە و رایگەیاند “بەکارهێنانى خاکى عێراق بۆ هێرشکردن هێڵى سوورە”.\nوەزارەتى بەرگرى عێراق وەڵامى هەڕەشەیەکى ئیرەج مەسجدى، باڵیۆزى ئێرانى دایەوە و ڕایگەیاند “عێراق هەموو جۆرە هێرشێکى ئێران و ئەمریکا بۆ سەر یەکترى لەخاکەکەیەوە ڕەتدەکاتەوە و بەکارهێنانى خاکەکەشى لەلایەن هەر وڵاتێکەوە بەهێڵى سوور دەزانێت”.\nئەمڕۆ (هەینى ، 27ى ئەیلولى 2019) تەحسین خەفاجى، وتەبێژى وەزارەتى بەرگرى عێراق لەلێدوانێکى دا بۆ ئاژانسى ئاڕتى ڕووسى ڕایگەیاند :”عێراق هەموو جۆرە هێرشێکى ئێران بۆ سەر ئەمریکا و بەپێچەوانەشەوە هێرشى ئەمریکا بۆ سەر ئێران لەخاکى عێراقەوە ڕەتدەکاتەوە و بەکارهێنانى خاکەکەشى بەهێڵى سوور دەزانێت”.\nوتەبێژەکەى وەزارەتى بەرگرى ئەوەشى ڕوونکردەوە، عێراق نابێتە سەکۆیەک بۆ دەستدرێژیکردنە سەر ئێران هەروەها ڕێگەش نادات خاکى عێراق بکرێتە جێى هەڕەشە بۆ سەر بەرژەوەندییەکانى ئەمریکا.\nوتەکانى بەرپرسەکەى وەزارەتى بەرگرى عێراق دواى ئەوە هات، ئیرەج مەسجدى، باڵیۆزى ئێران لەعێراق لەمیانى چاوپێکەوتنێکى تەلەفزیۆنیدا ڕایگەیاند “ئەگەر ئەمریکا هەر هێرشێک بکاتە سەر ئێران ئەوانیش بۆردوومانى هێزەکانى ئەمریکا لەعێراق دەکەن”.\nوەزارەتى بەرگرى عێراق\n"ئاشورییەکان مەترسی کۆمەڵکوژییان لەسەرە"\n11:01 یه‌ك شه‌ممه 27 تشرینی یه‌كه‌م 2019\nکەشوهەوا گۆڕانى خێراى بەسەردا دێت “بارانى بەخوڕ و باى سارد هەڵدەکات”


... لەبەر ئەوەی كە هەموو موسڵمانێكی خوێنەوار ونیمچە شارەزا لە ئەلیف وبێی ئاینی پیرۆزی ئیسلام لە كاری هاوبەش ویەكخستنی ئیسلامیەكان دەزانێ ، نامەوێ بگەڕێمەوە بۆ تأصیلی شەرعی وپشت بەستن بەسەرچاوەكانی شەرعاندنی تووندوڵكردنەوەی یەكڕیزی وكۆدەنگی ئیسلامیەكان ، چونكە ئەوە بڕاوەتەوە وبەڵگە نەویستە بۆ هەر هەنگاوێكـ بە ئاراستەی یەكخستنی وزەو تواناكانی ئیسلامیەكانی هەڵبگیرێت ، كارێكی جوانەو هیچ دەقێكی صەریح وزەنی نابینرێت گومان ودوودڵی بخاتەسەری وپێچەوانەی بكاتەوە .\nلێرەوە بەڕەچاوكردنی ئەو واقیع وگۆڕانكاریانەی كە لەعێراق وكوردستان وناوچەكە بەگشتی هاتۆتەپێش ولەوێشەوە بۆ پێگەی ئیسلامیەكان وكاریگەری وجێكەوتی حەقیقی ئیسلامخوازنی كوردستان لەتەواوی جومگەو كایە سیاسی وكۆمەڵایەتیەكان و تادەگاتەوە ئەو هێرش وپەلامارە مەدروسەی بەرانبەر بە ئاینی پیرۆزی ئیسلام ومێژووی پاكـ وبێگردی موسڵمانان گیراوەتەبەر ، هێندەی تر ئەم خەمەی گەورە كردوەو حەتمیەتی شكستی موسڵمانان وئامانجە بەرزەكانی ئیسلامیەكانی خستۆتەڕوو لەئەگەر وگریمانەی پەرتەوازەیی وتاكـ وتەرای موسڵمانان ز\nلێرەوە كاری هاوبەش وكۆبوونەوە لەژێر ناوو لافیتەیەكـی یەكگرتوو پێویستیەكی هەمە لایەنەی ئێستای ئیسلامیەكانە تەنانەت بەوانەشەوە كە لەدەرەوەی كاری حزبی وبەناحزبی ئەناسرێن هەر ڕاستە ودەرككـردن وگەیشتن بەدەرەنجامەكانی ئەم مەترسی وخەمانە بەناڕاستەوخۆ لای ئەوانیش بەدی ئەكرێ وناشارێتەوە ، خەریكم بێژم لەگەڵ ئەوەی تا ئەندازەیەكـ موسڵمانان بەئاگاهاتوونەتەوە ولەخەمی كۆكردنەوەو ڕێكخستنەوەی ناوماڵی خۆیانن و ئەیانەوێ چیتر بەتەنها ودوورەپەرێز نەبن لەیەكتر ! كەچی بەداخەوە لەلایەن هەندێ كەس وكەسایەتی ونووسەرو سیاسی دیاری ئەم وەڵاتە لەبری خۆشحاڵی و دوعای خێر ودەستخۆشی و پشتگیری وهاوكاری ! كەوتونەتە لێخوێندن وگومان وبێ متمانەیی ئەڕوێنن !\nهەر بۆیە ئەم چەند دێڕەی خوارەوە بەتەنها ڕووبەڕووی ئەم بەڕیزانە دەكەمەوە مەبەستم هیچ لایەنێكی دیاریكراو نیە :\nیەكـ : ئەمەوێ تێ بگەم یان تێ بگەن ئەگەر پێكهێنانی لیستی ئیسلامیی خراپە و عاقیبەتی بەزیان ومەترسی بۆ سەر خودی ئیسلامیەكان وهەڵگرانی بیرۆكەی ئەم یەكـ لیستیە ئەشكێتەوە !؟ دەی بۆچی ئەوەندە بەخەمن مادام ئێوە بۆ خۆتان دڵنیان هەتا بەدووربن ئاگرە سوورە لەئێوە بەدوورە ومەحفوز موعەززەزو و موكەڕڕەمن !\nدوو : ئەگەر بڕیارە بەشداریكردن لە لیستی ئیسلامیی به تەواوی مانا لەو پەڕی ئازادی وڕەزامەندی نێوان لایەنە بەشداربووەكانەوە بێت ، دەی مەگەر بەزۆر هیچ كەس ولایەنێكیان پەلكێشكردوە هەتا وەدوای ڕیزكردنی بیانوو پاساوەكانی خۆدزینەوە بن !؟ ئایا هیچ وكەس لایەنێكیان پابەند كردوە نابێ لەدەرەوەی ئەم لیستە بێ وئایات وفەرموودەی حەرامە شەرعەنی بۆ تەئویل كرابێت !؟\nسێ : ئەگەر ئەوەندە دڵتەنگـ ونیگەران ومەراقتان چووە كە لیستی ئیسلامیی داهاتوویەكی ترسناكـ وسامناكی ئەبێ ! دەی ئەو خەڵكە ئیسلامییە پێش عەلمانیەكان حەقی خۆیان نیە بەگومان بن لەو ناوونیشانەی بانگەشەی بۆ دەكەن !؟ ئەمە لەكاتێكدا بەلاتانەوە ئاساییەو بۆتان چوەتەسەر بەئایاتی قگعی الدلالە لەگەڵ عەلمانیەكانی دیكەی ئەم وەڵاتە واجیبی وەقتە هاوبەش وهاوكارو هاولیست وهاوپرۆژە بن !؟ ئەرێ هەر بەڕاست ئەمە بەكوێی چەمكی ( ولا‌ء والبرا‌ء ) ی موسڵمانان ئەچێ !؟\nچوار : ئەگەر یەكگرتنی ئیسلامیەكان وموسڵمانان ئەوەندە مەترسی و مایەی هەڕەشەیە بۆ داهاتووی موسڵمانان ولەوێشەوە بۆ كۆمەڵگای كوردی ! چ گەرەنتیەكـ هەیە لەئەگەری گەیشتنی ئەم جۆرە عەقڵێتە بە حوكم وپێكهێنانی گریمانەی دەوڵەتی ئیسلامیی ، غەیرە موسڵمانی تیا هەڵبكا وبتوانن بەئاسایی ژیان وبژێوی خۆیان مومارەسە بكەن !؟ ئایا ئەم هەموو گومانە لەگومان خستنەسەر بیركردنەوەو تێڕوانینی خودی ئەم كەسانە ، ڕەوا نیە !؟\nپێنج : ئەگەر بیرۆكەی لیستی ئیسلامیی بۆ قایمكردن وبەرزكردنەوەی دەنگـ وسەنگی جەماوەر ولەوێشەوە بۆ ڕاكێشانی سۆز وهۆگری شەقامی ئیسلامی بێ !؟ ئەی شین وشەپەپۆڕی ئێوەمانان بۆچیە !؟ مەگەر ئێوە حاشاتان لەو دەنگانە كردوە یا ئەگەری بادانەوەی ئەو دەنگانە خەوی لێ حەرامكردوون !؟ بۆ دەبێ لەیەكـ كاتدا یەكـ خەم ومەرام بێ وەلێ دوو حوكمی جێاواز هەڵبگرێ !؟ ئەگەر گرتنەبەری هەر هۆكارو ئالیەتیكـ بەڕێگە شەرعی و پێدراوەكانی وەڵات حەڵاڵ ویاسایی بێ !؟ ئەی بۆدەبێ ئێوەمانانی پێ قەڵس ونیگەران بكات !؟ خۆ ئەگەر لیستی ئیسلامیی حەرامەو دەرچوونە لە كۆدەنگی موسڵمانان ئەی هاوپەیمانێتی ئێوە وپرۆژەهاوبەش وبەڵێنەكانی ئێوە بە عەلمانیەكانی ئەم وەڵاتە لەكوێی شەرعدا هاتووەو جێگای كراوەتەوە !؟\nشەش : ئەگەر جێاوازی بیروڕای فیكری وئایدۆلۆژی وتێڕوانین ودونیابینی نێوان هاوڕیەكی عەلمانی ماركسی چەپگەرای پەروەردەبووی دونیای پۆست مۆدێرنە وەل برایەكی ئیسلامی خاوەن پێشینەی چەكـ وجیهاد ودەوڵەتی خەلافەت وگەڕانەوە بۆ ڕای پێشنانی ئەم ئوممەتە ! ئاسایی و نۆرماڵ بێ ولەوێشەوە ئەوەندە تێكەڵ و چوون بەیەكـ بن بگاتە ئەو ئاستەی بەئاسانی لێكیان جیانەكەیتەوە ! ئەی بۆ دەبێ ئەم لێكـ تیگەیشتن و برایەتی و تەبایە لە نێوان ئیسلامیەكـ بۆ برا ئیسلامییەكەی تری موستەحیل وهەر ماتەعال بێ !؟ ئەرێ هەر بەڕاست ئەمە بیركردنەوەی تاكـ و نوخبەی ئیسلامییە !؟\nحەوت : ئەگەر حوكمدان وهەڵوێستگرتنی تاكێكی ئیسلامیی لەبەرانبەر حزب ولایەنێكی تری ئیسلامی بگەڕێتەوە بۆ ئان وساتی هەڵوێست وخوێندنەوەی جێاوازی هەردوولا بۆ پرس وكەیسێكی تایبەت وڕاگوزەر لەڕابووردوو ؟ دەی خۆ ئەبێ هەمان خوێندنەوەو پێشبینی هەبێ بۆ حزبە هاوپەیمان وهاوپرۆژەكەی كە لەڕابووردوودا هاوشێوەی حزبەكانی تر دەیان هەوراز نشێوی تەیكرد ، بەپێچەوانەشەوە ڕاستە ! ئایا ئەم بێ متمانەیی ودوودڵیە لەبەرانبەر هاوبیروباوەڕەكانت جێگای گومان وپرسیار نیە !؟\nهەشت : ئەگەر لەڕابووردوودا جێاوازیە زەقەكانی نێوان ئیسلامیەكان وەلابخەین و تەنها بەهێزبوون ویەكدەنگی ویەكڕەنگی عەلمانیەكان بكەینە پاساو وهۆكارێكی قایلبۆكراو كە ئیسلامییەكان ئەوكات خۆیان لە یەكـ لیستی وبەرەی ئیسلامیی عەلمانی پاراستووە !؟ دەی بۆ ئێستا و لە ئێستای پەرتەوازەیی عەلمانیەكان وئەو پەراوێزە لە ئازادیەی كە هەیە ، خواستێكی شەرعی و پێوێستیەكی ئێستای قۆناغەكەو ئاتاجێكی زاتی وبابەتی نیە !؟ یان ئەوەی كە هەیە شینە بۆ هەریسەكە نەكـ بۆ بەناحەقق ڕژاوی خوێنی حوسێنەكان !!


Google Home Max بناسە – کەی ئای تی ئێن\nگەرمترین 4, تشرینی یه‌كه‌م 2017\nGoogle Home Max بناسە\nلەپاڵ ڕاگەیاندنی گووگڵ هۆم مینی گووگڵ هەستا بە لادانی پەردە لەسەر گووگڵ هۆم ماکس کە بە بەراورد بە گووگڵ هۆم قەبارەکەی گەورەترە و وەکو بڵندگۆیەک کاردەکات کە لە کۆنگرەکەدا ئەوە خرایە روو کە ئەم ئامێرە دەنگ بەشێوەی سێ دووری بڵاودەکاتەوە و Google Assistantیشی لەسەر جێگیرە ئەمەش خاڵێکی تری بەهێزی ئەم بڵندگۆیەیە.\nلەپاڵ جوانی دیزاینی ئەم بڵندگۆیە جۆرێتی دەنگیشی زۆر بەهێزە چونکە پێکهاتووە لە پێنج پێکهاتەی سەرەکی کە ئەمانەن:\nکوتاڵێکی تایبەت کە دەنگەکە کۆنترۆڵ دەکات\nدوو بڵنگۆی جۆرێتی بەرز.\nدوو بڵندگۆی تری تایبەت بۆ گەیاندنی دەنگێکی بەرزتر\nسەکۆیەکی پشتگیری دەنگ\nچێوەیەکی پۆلیکاربۆنی ڕەق\nهەموو ئەمانە دەنگێک دەردەکەن کە ٢٠ ئەوەندەی گووگڵ هۆم بەرزترە.\nبەمەبەستی بەنرخکردنی ئامێرەکە پێشتر گرتە ڤیدیۆیەکیان ئامادەکردبوو کە دانەیەک لەم ئامێرەیان بەخشیبوو بە DJی بەناوبانگ Diplo کە ئەمیش بە ئامێرێکی گرینک و بەسوود بۆ ئارەزوومەندانی گوێگرتن لە میوزیک پێشنیاری دەکات.\nشایەنی باسە نرخی ئەم بەرهەمە نوێیە ٣٩٩ دۆلار دەبێت لەگەڵیشیدا کڕیار سوودمەند دەبێت لە ١٢ مانگ لە ڕاژەی Youtube Music وە لە مانگی ١٢ لە فرۆشگاکان بەردەست دەبێت بۆ فرۆشتن.\nتاگەکان GoogleHome Max گەرمترین گووگڵ


چێژی نووسین و چێژی گێڕانه‌وه دوو كتێبی شاخه‌وان سدیق – كولتور مه‌گه‌زین\nبەمزووانە دەزگاى نووسیار دوو كتێبى نوێى شاخەوان سدیق بڵاودەكاتەوە\nBy كولتور مه‌گه‌زین\t Last updated ئیلول 30, 2019\nنوسەر و ڕۆژنامەنووس (شاخەوان سدیق) دوو كتێبى نوێ بڵاودەكاتەوە، كە پێكهاتوون لە دیدارى ڕۆژنامەوانى بە دوو شێوازى جیاواز. كتێبى یەكەمیان بەناونیشانى (چێژى نووسین) و كتێبى دووەمیان بەناونیشانى (چێژى گێڕانەوە)یە كه له‌لایه‌ن (ده‌زگای نووسیار) بڵاوده‌بنه‌وه. جێگه‌ی ئاماژه‌یه كه ده‌زگاكه ئۆفیسی سه‌ره‌كی له وڵاتی دانیماركه و تایبه‌ته به وه‌شاندن و له‌چاپدانی كتێب به‌پێی كۆنسێپتێكی تایبه‌ت. ئێستا هه‌ردوو كتێبه‌كه ئێستا (چاپخانەی كارۆ) له‌ژێر چاپدان و بەمزوانە بڵاودبنەوە.\nتایبەت بە بڵاوبوونەوەى كتێبەكانى شاخەوان سدیق گووتى: ئەم كتێبە نوێیانە درێژكراوەى كتێبى یەكەمن، كە ماوەیەك پێش ئێستا بڵاوكرایەوە، بەناونیشانى (چێژى خوێندنەوە) واتە لەگەڵ ئەم دوو كتێبەى دیكەدا پرِۆژەى كتێبى سیانەن، كتێبەكان هەر سێكیان كارى رِۆژنامەوانى ئەدەبین، و بەشێوەى دیدار لەگەڵ نوسەرانى بوارى ئەدەبدا سازدراون، كتێبى یەكەمیان (چێژى خوێندنەوە) بریتى بوو لە ئەنجامدانى سیازده (13) دیدارى ئەدەبى لەگەڵ سیازده (13) نوسەردا. تێدا دەربارەى پرسى (خوێندنەوەو چێژى خوێندنەوەى كتێب) هەریەكێك لەو بەشداربووانە سەرنجەكانى خۆیان خستبووە ڕوو.\nئەم شێوازە لە كتێبى دووەمیشدا پەیڕەوكراوە بەناوى (چێژى نووسین) كە بەهەمان شێوە لەگەڵ بیست نووسەردا دەربارەى پرسى (نووسین و تایبەتمەندی و شێوازەكانى و چێژى نووسین) دووبارە قسەكراوە. هەرچى كتێبى سێهەمە جیاواز لە هەردوو كتێبەكەى دیكه، پێكهاتووە لە بیست هه‌شت دیدارى ئەدەبى تایبەت لەگەڵ بیست و هه‌شت نوسەرو و شاعیر و چیرۆكنوس و ڕەخنەگرى بورى ئەدەبدا. كە هەریەكێك لەوانە ناوى ئاشكراو ناسراو دیارن لەناو دونیاى ئەدەبى كوردیدا.\nئەم دیدارانە بە شێوەیەكى زانستى و ئەكادیمى كراون كە لە داهاتوودا ببنە سەرچاوە بۆ نوسین و لێكۆڵینەوەى ئەدەبى لە سەر ژیان و دونیابینى هەریەكە لەو ئەدیبانەى كە دیداریان لەگەڵ كراوە. ماوەتەوە بڵێین؛ ئەم كتێبانە لەلایان ئەم شوێنانەوە چاپدەكراون:\n– كتێبى یەكەمیان (چێژى خوێندنەوە) كە 128 لاپه‌ڕه‌یە و بە سپۆنسەرى ڕۆژنامەى هاوڵاتى چاپكراوە.\n– هەردوو كتێبى (چێژى نووسین) كە سێ سه‌د و ده لاپەرڕەو (چێژى گێڕانەوە) كە سێ سه‌د و دوانزده لاپەڕەیە لە بڵاوكراوەكانى دەزگاى نووسیارن. بەڵا م كتێبى (چێژى نووسین) بەسپۆنسەرى سندوقى هاوكارى كتێبى ڕۆژنامەى كوردستانى نوێ و كۆمپانیاى یوكەى بۆ بازرگانى گشتى چاپكراوە و هەر سێ كتێبەكە لە چاپخانەى (كارۆ)ى شارى سلێمانى چاپكراون.\nئێستا هەردوو كتێبى (چێژى نووسین) و (چێژى گێڕانەوە) لە قۆناغى چاپكردندان و بەمزوانە دەكەونە بەر دیدى خوێنەران.\nحوزەیران 12, 2020


Psalm 6 KJV - زەبوورەکان 6 KSS | Biblica América Latina\nPsalm 6 KJV - زەبوورەکان 6 KSS\nبۆ سەرۆکی کۆمەڵی مۆسیقاژەنان، بە قیسارە بە شێوەی شیمینیت[a]. زەبوورێکی داود.\n1ئەی یەزدان، لە کاتی تووڕەیی خۆت سەرزەنشتم مەکە،\nلە کاتی تووڕەییت تەمبێم مەکە.\n2 ئەی یەزدان، لەگەڵم میهرەبان بە، چونکە داهێزراوم.\nئەی یەزدان، چاکم بکەرەوە، چونکە ئێسقانەکانم ژان دەکات.\n3 گیانم زۆر دەلەرزێت،\nهەتا کەی، ئەی یەزدان، هەتا کەی؟\n4 ئەی یەزدان، بگەڕێوە و ژیانم ڕزگار بکە،\nبە خۆشەویستییە نەگۆڕەکەت دەربازم بکە.\n5 چونکە یادکردنەوەی تۆ لە مردندا نییە.\nلە جیهانی مردووان[b] کێ ستایشت دەکات؟\n6 ئەوەندەم ناڵاند شەکەت بووم!\nهەموو شەوێک نوێنەکەم نوقومی فرمێسک دەکەم،\nجێگاکەم تەڕ دەکەم.\n7 چاوەکانم لە خەفەتان کز بوون،\nبەهۆی دوژمنەکانمەوە بێهێز بوون.\n8 ئەی هەموو بەدکاران، لێم دوور بکەونەوە،\nچونکە یەزدان گوێی لە دەنگی گریانم بووە،\n9 یەزدان گوێی لە پاڕانەوەم بووە،\nیەزدان نوێژم وەردەگرێت.\n10 هەموو دوژمنەکانم بە توندی شەرمەزار و ڕیسوا دەبن،\nلەناکاو سەرشۆڕی دایاندەگرێت و شەرمەزار دەبن.\n6:0 دەستەواژەیەکی بواری مۆسیقایە.\n6:5 عیبری: شیۆل، ئەو شوێنەیە کە لەدوای مردن ڕۆحی مرۆڤ دەچێتە ئەوێ هەتا ڕۆژی لێپرسینەوە.\nKSS : زەبوورەکان 6


چالاکوانێکی کورد لە کۆنفرانسی گۆڕانی کەشوهەوای نەتەوەیەکگرتوەکان وەک ڕێکخەری وڵات هەڵبژێردرا\n2021-02-10 [11:06 AM]\nپێشەنگ هەڵەبجەیی، قوتابی دکتۆرا لە زانکۆی وارشۆ (پۆڵۆنیا) وەک ڕێکخەری وڵاتان-عێراق لە کۆنفرانسی گۆڕانی کەشوهەوای نەتەوەیەکگرتوەکانی تایبەت بە گەنجان هەڵبژێردرا، کە وا بڕیارە لە 31-28ی تشرینی یەکەمی 2021ی ئەمساڵ لە شاری گڵاسکۆی وڵاتی سکۆتلەندا بەڕێوەبچێت.\nپێشەنگ هەڵەبجەیی، یەکێکە لە گەنجە چالاکەکانی بواری ژینگە لە هەرێمی کوردستان و بەشداری چەندین چالاکی و پڕۆژەی ژینگەیی کردووە و خۆی بۆ ئەو کارە تەرخان کردووە. لە ناو پڕۆژەکانیدا، پێشەنگ لە ئەیلولی 2019 دا بە جلوبەرگی کوردیەوە بەشداری لە کۆڕبەندی ژینگەیی نەتەوەیەکگرتوەکان لە نیویۆرک کرد و لەوێدا وتارێکی پێشکەشکرد.\nپێشەنگ لە ئێستادا خەریکی نوسینی تێزی دکتۆراکەیەتی کە تایبەتە بە کێشەی سەرچاوە ئاویەکان و گۆڕانی کەشوهەوا. پێشنیاری پڕۆژەی دکتۆراکەی وەک باشترین پڕۆژە لەسەر ئاستی قوتابیانی دکتۆرای زانیستە ژینگەییەکانی زانکۆی وارشۆ هەڵبژێردرا.\nپێشەنگ قۆناغی ماستەری لە زانکۆی پۆلیتەکنیکی وارشۆ بە پلەی نایاب تەواوکرد و لەگەڵ کۆمەڵێک هاوڕێیدا ڕێکخراوێکی ژینگەیی کاریگەریان بە ناوی ژینگەدۆستی دامەزراند و کار و چالاکی ژینگەیی لە کوردستان ئەنجام دەدەن.\nئەو جیاواز لە کارە ژینگەیی و ئەکادیمیەکانی خۆی، پشتیوانێکی بەردەوامی نوێنەرایەتی حکومەتی هەرێمی کوردستانە لە پۆڵۆنیا لە لایەنی ئەو قوتابیە تازانەی کە دێنە وڵاتی پۆڵۆنیا و خۆبەخشانە یارمەتیان دەدات.\nوەک نوێنەرایەتی حکومەتی هەرێمی کوردستان لە پۆڵۆنیا هیوای سەرکەوتن بۆ کاک پێشەنگ دەخوازین و نمونەی زۆربێت و بۆ ئێمە جێی شانازیە کە کوردستانیانی دانیشتوی پۆڵۆنیا لە کایەکانی ژیاندا سەرکوتوو بن.


گرنگترین نوێکارییەکانی سیستەمی iOS 12 بۆ سەکۆی CarPlay – کەی ئای تی ئێن\nئای ئۆ ئێس 10, نیسان 2018\nگرنگترین نوێکارییەکانی سیستەمی iOS 12 بۆ سەکۆی CarPlay\n٤ ساڵ پێش ئێستا ئەپڵ سەکۆی CarPlay تایبەت بە ئۆتۆمبێل نمایشکرد ڕاگەیاند. شۆفێران سوودمەند دەبن لە پەیوەستکردنی ئایفۆنەکانیان بە ڕوونمایەکی زیرەکەوە کە خاوەن سیستەمی iOSـە.\nئاشکرایە ئەپڵ هەموو ساڵێک کۆنگرەی جیهانی گەشەپێدەران WWDC ئەنجام دەدات، ئەمساڵیش لە مانگی ٦دا ئەنجامدەدرێت کە تایبەت دەبێت بە نمایشکردنی وەشانی نوێی سیستەمەکانی iOS و MacOS و WatchOS و TvOS.\nئەوەی چاوەڕێ دەکرێت زیاد بکرێت بۆ وەشانی iOSـی CarPlay ئەمانەن:\nبەکارهێنانی ئەپە نەخشەییەکان جگە لە ئەپی جێگیری Apple Maps.\nشۆفێران دەتوانن ئەپەکانی Google Maps و Waze و هاوشێوەکانیان بەکاربهێنن کە لە وەشانە کۆنەکاندا تەنها ئەپی Apple Maps بەکاردەهات.\nئاسانتر ئایفۆنەکەت پەیوەستی CarPlay بکە. لە وەشانی iOS 8.3ـەوە بەکارهێنەران دەیانتوانی بە بێ وایەر پەیوەستی کارپلەی بن، بەڵام لە وەشانە نوێیەکە دەتوانرێت بە کێبڵ یان بارگاویکردنەوەی وزەی ئۆتۆمبێل پەیوەستی CarPlay بن.\nدیاریکردنی خێرایی دیاریکراو لەهەموو کاتێکدا؛ لە وەشانی iOS 11 خێرایی دیاریکراو نیشاندەدرا تەنها لەو کاتانەی ٢ خاڵ دیاری دەکەیت بۆ گەیشتن بە شوێنی مەبەست، بەڵام لە وەشانی iOS 12 هەموو کاتێک خێرایی دیاریکراوی ڕێگاکەت نیشان دەدات.\nبەکارهێنانی ٢ ئەپ لە ١ کاتدا؛ لە وەشانی iOS 12 دەتوانیت ٢ ئەپ بەکاربهێنیت کە دانەیەکیان پێویستە ئەپی نەخشەیی بێت.\nپشتگیری ئەپڵیکەیشنە کەشوهەواییەکان دەکات؛ خزمەتگوزاری یاریدەدەری دەنگی Siri هەمیشە وەڵامی پرسیارەکانت دەداتەوە، بەڵام لە وەشانی iOS 12 دەتوانیت پشت بەستن بە Siri کەم بکەیتەوە و ئەپی تایبەت بە کەشوهەوا بەکاربهێنیت.\nکۆنتڕۆڵکردنی HomeKit؛ دەتوانیت لە نێو ئامێری CarPlay کۆنتڕۆڵی ئامێرەکانی ماڵەوەت بکەیت وەکو کردنەوە و داخستنی دەرگای گەراج و هتد… بێ ئەوەی ئایفۆنەکەت بەکاربهێنیت.\nدرووستکردنی ئەپ لەلایەن گەشەپێدەران؛ گەشەپێدەران دەتوانن ئەپی تایبەت بە ئامێرەکە درووست بکەن و ڕەوانەی کۆگا تایبەتەکەی بکەن، چونکە هەروەک لە سەرەوە ئاماژەمان پێکرد کە دەتوانرێت ئەپە نەخشەییەکان و کەشوهەواییەکان بەکاربهێنرێت.\nکارپێکردنی ڤیدیۆ (تەنها لەنێو گەراج یان لە دۆخی وەستاو)؛ دەتوانیت سەیری ڤیدیۆ بکەیت، بەڵام سنووردار کراوە و پشتگیری کاتێک ناکات کە شۆفێری دەکەیت، تەنها لە نێو گەراج یان کاتێک ئۆتۆمبێلەکەت وەستابوو دەتوانیت سەیری ڤیدیۆ بکەیت.\nکۆنتڕۆڵکردنی میوزیکەکان؛ لە وەشانە کۆنەکان تەنها لە نێو ئایفۆنەکەت دەتوانرا کۆنتڕۆڵی دەنگی میوزیکەکانت بکەیت، بەڵام لە وەشانی iOS 12 دەتوانیت لە ناو ئامێری CarPlay بە ئاسانی کۆنتڕۆڵی دەنگی میوزیکەکانت بکەیت.\nئەمە تەنها پێشبینییە و ئەگەری هەیە هەندێک لە خاڵەکانی سەرەوە یان هیچیان ڕوونەدات، وە بە پشتبەستن بە سەرچاوەی باوەڕپێکراو ئەم بابەتە نووسراوە.\nتاگەکان ئای ئۆ ئێس ئەپڵ


جەلال سەعید، ئاوازێكی باڵابەرز – Knwe.org\nسەرەکی » ئەدەب و هونەر » جەلال سەعید، ئاوازێكی باڵابەرز\nجەلال سەعید، ئاوازێكی باڵابەرز\nلە نێو دنیای گۆرانی وتندا هەمیشە دەنگی تازە بەدەردەكەون، بەڵام كەمیان دەتوانن تا سەر لە گۆڕەپانی گۆرانی وتندا بمێننەوە، ئەوانەی كە دەمێننەوە ئەوانەن كە بە هەموو ماناكانییەوە هونەرمەند و داهێنەرن و تەواو شارەزای بوارەكەن و لە بنەما و خاسیەت و گرنگی هونەر تێگەیشتوو و پێگەیشتوون. بۆیە توانیویانە بەردەوام بن و لە كاروانەكە دانەبڕێن. كاتێكیش كۆچی دوایی دەكەن كەلێنێكی گەورە دەكەوێتە نێو بوارەكە و كاتێكی زۆریشی دەوێت تاكو هونەرمەندێكی وا دروست دەبێتەوە، یەكێك لەو هونەرمەندانەی كە خاسیەت و سیفاتەكانی هونەرمەندی لێ بەدیدەكرا و دوای ئەو، بواری هونەری گۆرانی وتن كەلیێنێكی تێكەوت. ئەویش هونەرمەند جەلال سەعید بوو.\nهونەرمەند جەلال سەعید ناوی تەواوی جەلال سەعید رەمەزان حوسین-ە لە ساڵی (1953) لە شاری مەهابادی رۆژهەڵاتی كوردستان لەدایكبووە. لە ساڵی (1956) ماڵیان دێتە شاری هەولێر و لە تەمەنی شەش ساڵیدا دەچێتە بەرخوێندن تاكو پۆڵی دووی ناوەندی دەخوێنێت دواتر لەبەر هەژاری و نەداری نەیتوانیوە درێژە بەخوێندن بدات، واز لە خوێندن دێنێ. هەر لە قوتابخانە بەهرەی دەنگخۆشی تێدا دەردەكەوێت، بۆیە مامۆستاكان لە كاتی ریزكردنی قوتابیاندا دەریان دەهێنا و گۆرانیان پێ دەوت تاوای لێهات وەكو كەسێكی دەنگ خۆش ناسرا. مامۆستاكانیشی بەردەوام هانیان دەدا بۆ ئەوەی بەردەوام بێ لەسەر گۆرانی وتن ئەمە بووە پاڵپشتییەكی باش بۆ ئەوەی ببێ بە گۆرانیبێژ. بۆیە بەردەوام لە رادیۆی كوردی بەغدا گوێی لە گۆرانی دەگرت تاكو كەوتە ژێر كاریگەری دەنگی هونەرمەندانی وەك حەسەن زیرەك و تاهیر تۆفیق و برایانی زی زی لەگەڵ ئەوەشدا خۆی فێری ژەنینی ئامێرەكانی (زەڕب و دەف) دەكات تاكو بە تەواوی دەبێتە باشترین ژەنیاری هەردوو ئامێرەكە.\nهونەرمەند جەلال سەعید لە ساڵی (1971) یەكەم كاسێتی خۆی بە هاوكاری ژەنیاری ساز (فازل دێوانە) تۆمار دەكات دوای بڵاوبوونەوەی ئەو كاسێتە ناوبانگێكی باش پەیدا دەكات. بۆیە بەردەوام لە ئاهەنگە تایبەتییەكاندا بانگهێشت دەكرا. دواتر لە ساڵی (1977) گۆرانی (كاڵێ وەی كاڵێ) كە لە ئاواز و شیعری فۆلكلۆر بوو بۆ تەلەفزیۆنی كەركوك تۆمار دەكات. بەڵام ئەو گۆرانییە تەنها یەك جار پەخشكرا بە هۆكارێكی نادیار گۆرانییەكە راگیرا.\nهونەرمەند جەلال سەعید لە ساڵی (1978) بە هاوكاری هەردوو هونەرمەندی موزیكژەن مامۆستا وریا ئەحمەد و رزگار خۆشناو لە ستۆدیۆی پێنجی بەغدا توانی دوو گۆرانی بە ناوی (چاوی رەشی جوانە و پەروانەی سووتاو) تۆمار بكات. هونەرمەند توانی لە رێی ئەم دوو بەرهەمەوە لە هونەری گۆرانی وتندا رێچكەی تایبەت بە خۆی بدۆزێتەوە. پاشان لە ساڵی (1981) جارێكی تر بەیارمەتی هونەرمەند وریا ئەحمەد توانی گۆرانییەكی تر بە ناوی (تۆی نازەنینم) تۆمار بكات. هەر لەو ساڵە تیپی هونەرە میللییەكانی هەولێر دامەزرا جەلال سەعیدیش وەك گۆرانبێژ بووە ئەندامی ئەو تیپە هونەرییە و چەندین تابلۆی هەڵپەركێ بە دەنگی ئەو تۆمار كران. هەر لەگەڵ ئەو تیپە بەشداری چەندین ئاهەنگ و فێستیڤاڵی هونەری كرد لە ناوە و دەرەوەی كوردستان بەتایبەت وڵاتانی وەك ئەڵمانیای رۆژهەڵات و ئەڵمانیای رۆژئاوا و و روسیا و نەمسا و چیكۆسلۆفاكیا و پۆڵۆنیا و یۆنان و چەند وڵاتێكی تر.\nهونەرمەند جەلال سەعید لە ساڵی (1983) بە هاوكاری هونەرمەند قادری سیاحی توانی (10) گۆرانی تۆمار بكات و بیخاتە بەر گوێچكەی گوێگران و هەوادارانی خۆی. بۆ گۆرانییەكانی سوودی لە شیعری ئەم شاعیرانە وەرگرتووە وەكو نالی، وەفایی، خەیام، هەژار، هێمنی موكریانی، عەبدوڵڵا پەشێو، رۆستەم باجەلان، حەسیب قەرەداغی، فەرەیدون عەبدول بەرزنجی، عەبدولڕەحمان بێلاف، جەبار حەبیب، سەركەوت رەسوڵ، خاڵەڕەش رواندزی، قەهاری شێخ… و چەندانی تر.\nگۆرانییە هەرە بە ناوبانگەكانی هونەرمەند جەلال سەعید بریتین لە گۆرانییەكانی (چاوی رەشی جوانە، بێریڤان، ئەوا دەڕۆم، نەمزانی، پەروانەی سووتاو، دڵی تۆ، خێلەسات، كچی لەباری رەوەند، منت دۆڕاند، گەورە كچ، تۆی نازەنینم، خەڵوەت، بۆچی دەگری، كیژی جوان، ساقی، دەروێشی تۆم و شەو لە گریانم دەكا…)\nهونەرمەند جەلال سەعید دۆستایەتی لەگەل زۆربەی هونەرمەندانی كورد هەبوو، لەگەڵ بەشێكیان لە چەندین ئاهەنگی تایبەت و فێستیڤاڵ و بۆنە و یادە نەتەوەییەكان بەشدار بووە، خاوەنی چەندین ئاوازی خۆیەتی و لە ژیانی هونەریدا توانی زیاتر لە (100) گۆرانی بۆ ئێزگە و تەلەفزیۆن تۆمار بكات، هەروەها توانی چەندین گۆرانی فۆلكلۆری رەسەنی كوردی دووبارە بڵێتەوە و لە فەوتان رزگاریان بكات.\nهونەرمەند جەلال سەعید یەكێك بوو لەو هونەرمەندانەی كە هەمیشە ئەو كارە هونەریانەی كە دەیكردن دەچوونە چوارچێوەی رەسەنایەتی، لەبەر ئەوەی تۆنی دەنگی ئەو هونەرمەندە یەكێك بوو لەو تۆنە دەنگییە زۆر تایبەتیانەی كە لە كەم هونەرمەندی گۆرانبێژدا بەدی دەكرا. لە ژیانی هونەریدا توانی خزمەتێكی بەرچاو بە بواری هونەری گۆرانی وتن بكات و ببێت بە قوتابخانەیەكی زۆر تایبەت لەو بوارەدا بۆیە لە زۆربەی كۆڕە هونەرییەكان گۆرانییەكانی ئەم هونەرمەندە وێردی سەرزاری هونەرمەندان و چەندین هونەرمەند و ئارەزوومەندی هونەر هەن لەسەر رێچكەی ئەو گۆرانی دەڵێن.\nبەداخەوە هونەرمەند جەلال سەعید دوای ملمڵانێیەكی زۆر لەگەل نەخۆشی لە رۆژی (9/12/2013) بۆ دواجار چاوە پڕ لە هیواكانی لێكنا و ماڵئاوایی لە ژیان و لە هونەر كرد. بە ئامادەبوونی هونەرمەندان و جەماوەریكی زۆر لە گۆڕستانی شێخ ئەحمەد لە شاری هەولێر بەخاكی پیرۆزی نیشتمان سپێردرا.


ئایا بۆ ڕزگاربوون لە مۆتەکەی تاریکبینی، 300 ساڵی دیکە چاوەڕێ بکەین؟ – سه‌رده‌م\nوەرگێڕانی بۆ عەرەبی: هەورامان وریا قانع\nهێشتا هەندێک لە ڕۆشنبیرانی عەرەب، ڕازینابن ددان بەوەدابنێن کە ئیسلامی فێندەمێنیتاڵیزم/ ئوسوڵی، لە مێژووی ئێستایدا، لە گەورەترین قەیراندا دەژی. مەبەستم لەوە، قەیرانی ئیسلامی ئوسوڵییە لەگەڵ مۆدێرنە، یان ئەگەر پێتانخۆشە، لەگەڵ ڕۆحی زەمەنە تازەکاندا. وتم ئیسلامی ئوسوڵی، نەموت ئیسلامی ڕووناکی یان ڕۆشنگەریی، ئەو دوانە- ئیسلامی ئوسوڵی و ئیسلامی ڕۆشنگەریی، جیاوازییەکی گەورە لە نێوانیاندا هەیە. ئەو ڕۆشنبیرانە ئێستاشی لەگەڵدابێت، بە لووتبەرزییەوە، حەقیقەتی درەوشاوە، وەک ڕۆژی ڕووناک، ڕەتدەکەنەوە. ئەوان لەم کارەیاندا، هیچ جیاوازییەکیان لەگەڵ پیاوانی ئاینی نییە، ئەو پیاوە ئاینیانەی بە تەواوەتی یان نیمچە تەواوەتی، نوقمی تاریکییەکانی سەدەکانی ناوەڕاست بوون.\nدوای ئەو ڕووداوانەی بەم دواییە لە فەرەنسا ڕوویاندا، گوێم لە لێدوانی هەردوولایان بوو- ڕۆشنبیران و پیاوانی ئاینی- هیچ جیاوازییەکم نەبینی لە نێوان لێدوانی ڕۆشنبیرە مەدەنییەکان و پیاوانی تیۆلۆژیای ئاینی، ئەڵاهومە کەمەکێکی زۆر کەم نەبێت. بگرە کار گەشتە ئەوەی هەندێک لە ڕۆشنبیرە تازەگەرەکانی عەرەب، یان ئەوانەی خۆیان بە تازەگەر دەزانن، هەمو ئەو ڕووداوانەی بەم دواییە لە فەرەنسا ڕوویاندا، بە موئامەرەی دادەنێن! بەو مانایەی ئەوە فەرەنسایە، بە نهێنی دنەی کەسێکی داوە، مامۆستا بەڕێزەکە “ساموئێل باتی” سەرببڕێت. فەرەنسا بەدەستی خۆی، خۆی سەربڕیوە، بۆ ئامانجێک کە لە دڵی یەعقوبدایە. ئەم ئامانجە چیە؟ تەشهیرکردن بە ئیسلام و لەکەدارکردنی سومعەی ئیسلام. وەک ئەوەی ئیسلامی ئوسوڵی، دوای هەمو ئەوانەی لە 11 سێپتێمبەرەوە/ ئەیلولەوە، ڕوویانداوە، بەس نەبێت بۆ لەکەدارکردنی! سەیرکەن ئاستی چەواشەکاریی فیکریی گەیشتووەتە کوێ! شورەییە، سەرتاپای وڵاتێک بە گەورە و بچووکییەوە، لە قووڵایی ناخییەوە، بریندار کراوە و ئازاری هەیە. کەچی لەگەڵ ئەوەشدا، تۆمەتباری دەکەن و هێرشی دەکەنەسەر، لەبری ئەوەی هاوسۆزبن لەگەڵیدا و هاوخەمبن لەگەڵ ئەو قوربانییەشدا، کە سەری لە جەستەی کراوەتەوە.\nوەلێ ئەو ڕۆشنبیرانە هەر وایان کردووە، سەروەختێک چەکدارە پێشەنگەکانی “ئیخوان” موسلمین، لە خۆرهەڵاتی عەرەبی، کەوتبوونە نانەوەی قەسابخانە و ئەنجامدانی تاوان و تیرۆرکردنی بیرمەندان. کەچی ئەو ڕۆسنبیرانە بە درێژایی کات، بەهەر شێوەیەک بووبێت، بەشوێن پاساودا دەگەڕان بۆ گروپەکانی ئیخوان. ئێمە لە کاتێکدا ئەمە دەڵێین، ئەم گروپانەی ئیخوان، بەوپەڕی ڕاشکاویی و بە ئاشکرا و بە فۆنتی گەورە دەیانووسی: براکەم، ئێمە ئەوەمان ئەنجامدا! ئێمە فڵانی کوڕی فڵانمان کوشت، چونکە زەندیقێکی کافر بوو. نوقتە سەری دێڕ.\nلە ڕاستیدا گروپە جیهادییەکان، لەو ڕۆشنبیرانە، بەشەرەفتر و ڕاستگۆترن، چونکە بێ پێچ و پەنا و شاردنەوە، ڕاستییەکان دەڵێن. هەنووکە لە فەرەنسا هەمان شت ڕوودەدات: ئەم تاوانبارە چیچانییە کە مامۆستا فەرەنسییەکەی سەربڕیوە، هیچ قسەیەکی دیکە ناڵێت، تەنها ئەوە نەبێت کە ماکرۆن تۆمەتبار دەکات بەوەی “سەرکردەی کافرەکانە”. کەواتە، ئەو هیچ تاوانێکی ئەنجامنەداوە، بەڵکو حوکمی یەزدانی “تەبارەک و تەعالا”ی لەسەر کەسێکی کافر لە شوێنکەوتووانی ماکرۆن، جێبەجێ کردووە. ئایا ئێوە دژی بکوژی کافرەکانن و پاکردنەوەی زەوین لە گڵاوییەکانیان؟ ئەی ناتانەوێت لە خودای “تەبارک و تەعالا” نزیکببنەوە و ڕەزامەندی ئەو بەدەستبێنن؟ هەمان لۆژیک، هەمان ئایدۆلۆژیا، هەمان فەرهەنگی لاهوتی کۆن، بێگومان هەمان دروشمی تائیفی قێزەون و نەخوازراویش. کەچی لەگەڵ هەمو ئەوانەشدا، ئەو ڕۆشنبیرانە یان ئەو بەناو ڕۆشنبیرانە، پێداگریی دەکەن لەسەر ئەو قسەیەی کە دەڵێت لەجیهانی عەرەبیدا، شتێک نییە بەناوی تاریکبینی ئاینی یان فیکری ئوسوڵی تەکفیریی! بگرە لەوەش خراپتر، چاو لەو هەمو کارەساتانە دەپۆشن کە ئەم گروپە ترسناکانە- بۆ ئەوەی نەڵێم تیرۆریستانە- ئەنجامیدەدەن. کەچی لە هەمانکاتدا، پێیانوایە لە پێناو ئازادی و دیموکراسی و مافەکانی مرۆڤدا تێدەکۆشن! دروست ئا لێرەدا، کوشتنی بەهاری عەرەبی دەردەکەوێت.\nمن ساڵانێکی زۆرە، داوا دەکەم لە هەمو زانکۆ عەرەبییەکاندا، کۆلێژێکی نوێ بەم ناونیشانە دابمەزرێت: کۆلیژی زانستی ئوسوڵی بەراوردکاریی. ئەمەش بۆ ڕوبەڕووبوونەوەی کۆلیژەکانی شەریعە و پەیمانگا ئاینییە تەقلیدییەکان، بەتایبەت لەسەر خودی هەمان سەرزەمینی خۆیان. من مەبەستم لەوە، ئەمەی خوارەوەیە: بۆ ڕوبەڕووبوونەوەی ئەو قۆناغەی تێیدا دەژین، ناتوانین ئوسوڵییەتی ئیسلامی تەکفیریی کە لە ئێستادا هەژموونی هەیە و باڵادەستە، لەبەریەک هەڵوەشێنینەوە. تەنها ئەو کاتە نەبێت، بزانین پرۆسەی لەبەریەک هەڵوەشاندنەوەیەی ئوسوڵیەتی مەسیحی، لە خۆرئاوا، چۆن چۆنی ڕوویداوە. چونکە ئەو ئوسوڵییەتەی ئەوانیش، تەکفیریی بوو. مەبەستم لە لێکهەڵوەشاندنەوە، مانا فەلسەفییە قووڵەکەی وشەکەیە. ئاخر مەسەلەی ئاین، مەسەلەیەکی ترسناکە و هەرگیز نابێت و ناکرێت بە سووک تەماشا بکرێت. هەمو توێژینەوە و بەرهەمەکانم، بە درێژایی سی ساڵی بەردەوام، لەدەوری ئەم خاڵە دەسوڕێنەوە. شەو و ڕۆژ و بە هەستان و دانیشتنەوە، سەرقاڵی کردبووم. لەبەر ئەوە من دواهەمین کەسم بەلامەوە سەیر بێت، ئەوەی ئێستا لە فەرەنسا و غەیری فەرەنسا ڕوودەدات.\nئایا نازانین ئوسوڵییەتی مەسیحی، بەتایبەت لە تایپە کاسۆلیکییەکەیدا، بۆ ماوەی سێ سەد ساڵی بەردەوام، ملی نەدەدا بۆ بزاوتی مێژوو. تاکو لە دواجاردا ڕازیبوو، خۆی ڕادەستی لۆژیکی مۆدێرنە و سەردەم بکات؟ ئاخۆ ئوسوڵییەتی ئیسلامی کە نەک هەژمونی بەسەر عەقڵیەتی پیاوانی ئاینی هەیە، بەڵکو هەژمونی بەسەر بەشێکی زۆر لە عەقڵیەتی ڕۆشنبیرانی عەرەبیش هەیە، تاکەی بەرهەڵستی دەکات؟ ئایا دەکرێت چاوەڕوانی سێ سەد ساڵی دی بکەین، تاکو لەم مۆتەکەیەی تیۆلۆژیای تاریکبینە ڕزگارمان ببێت؟\nئوسوڵیەتی مەسیحی، بۆ ماوەی دوو سەد ساڵ، تیۆرەکەی کۆپەرنیکۆس-ی ڕەتدەکردەوە، تەنانەت دوای بڵاوبوونەوەی تیۆرەکە و جێگیربوونیشی. هەروەها بۆ ماوەی سێ سەد ساڵ، ڕازینەدەبوو میتۆدی مێژوویی- ڕەخنەیی، بەسەر تێکستە پیرۆزەکانی تەورات و ئینجیلەکاندا پراکتیزە بکرێت. باشە ئاخۆ ئێمەش، سێ سەدەی دیکە بەرهەڵستی دەکەین، تاکو ملبدەین بۆ لۆژیکی مۆدێرنە و هەمان میتۆد بەسەر کەلەپورماندا پراکتیز بکەین؟ ئەمە ئەو پرسیارە سەنتراڵەیە کە لەمڕۆدا لێمان دەکرێت. هەرچەند هەوڵبدەین و تێبکۆشین خۆمان لەو پرسیارە بدزینەوە، ئەو لە چەقی ڕێگاکەماندا دەمێنێتەوە و چاوەڕێمان دەکات، یان بەدوامانەوەیە. ڕزگارکردنی کۆی عەقڵی عەرەبی، پشت بە چارەسەرکردنی ئەم مەسەلە هەستیارە یەکلایکەرەوەیە دەبەستێت. چونکە جیهانی عەرەبی و لە پشت ئەویشەوە سەرتاپای جیهانی ئیسلامی، لە ساڵانی ئایندەدا و لە مێژووی خۆیدا، ڕوبەڕووی گەورەترین ئالانگاریی دەبێتەوە. ئەم ئالانگارییە، بۆ یەکەجارە ئالانگارییەکی ناوخۆیی دەبێت، نەک دەرەکی. ئیدی کاتی ئەوە هاتووە، شەڕ لەگەڵ دوژمنی ناوخۆ بکرێت کە لە قوڵایی ناخماندا خۆی حەشارداوە: مەبەستم خودە کەلەپورییە داعشییە قووڵەکەیە. دوای جیهادە بچوکەکە، نۆرەی جیهادە گەورەکەیە! لە ڕاستیدا ئەوە قورسترین شتە، چونکە شەڕکردن لەگەڵ خود، مەترسیدارترین جۆری شەڕکردنە و لە هەموشیان بێئامانترە. هەمو ئەوە چی دەگەیەنێت؟ ئەوە دەگەیەنێت، بەڕێزان ئایدۆلۆژیا عەرەبییە کۆنەکە مرد، یان لە لێواری مردندایە. لەسەر پاشماوەی دار و پەردووەکەی، فیکرێکی نوێ دەردەکەوێت.\nئەوروپا سێ سەد ساڵ چاوەڕێی کرد، تا ئەو کاتەی کڵێسای کاسۆلیکی پاپاویەتی ڕۆمانی، لە ساڵی 1965دا، داوای لێبوردنی لە هەڵەکانی کرد، ئەمە بۆ ئەو شەرەفە. هەر لەبەر ئەوەیە، لەلایەن تەواوی جیهانەوە، رێزی لێگیرا و پاپای ڕۆما، لە سەرجەم وڵاتە جیاوازەکانی جیهانەوە، پێشوازی گەرمی لێدەکرێت. دواجار کڵێسای مەسیحی لەگەڵ مۆدێرنە ئاشتبوەوە، ئەی ئاخۆ ئیسلام کەی لەگەڵ مۆدێرنە ئاشتدەبێتەوە؟ ئەمە پرسیارەکەیە. ئەمە پرسیاری پرسیارەکانە کە لە ئێستادا، تەواوی جیهان بەدەستییەوە گرفتارە. کڵێسا دوای لێبوردنی کرد لەسەر ئەوەی بە گالیلۆی کردبوو، کاتێک بەدیاریکراوی لە ساڵی 1633، دادگایی کرد و ترسی خستبووە دڵیەوە. هەروەها داوای لێبوردنی کرد لە هەمو ئەو هەڵوێستە جیاوازانەی کە نەیاری زانستی تازە و داهێنانە نوێیەکان بوو. جگە لەوە داوای لێبوردنی کرد لەسەر دادگاکانی پشکنین و تەکفیرکردن و کوشت و بڕە تائیفییەکانی دژ بە کەمینەی پرۆتستانت، بەتایبەت قەسابخانە بەناوبانگەکەی سانت بارتلمی لە ساڵی 1572 دا. بێگومان کڵێسا هەستی بەو هەڵەیەی خۆی کرد، کاتێک رێگەی نەدەدا باوەڕدارە مەسیحییەکان، هەندێک کتێب بخوێننەوە. بۆ ئەم مەبەستە، لیستێکی شەرعی تیۆلۆژی بەو کتێبانە ئامادەکردبوو کە نەدەبوا بخوێنرێنەوە. لەسەرەوەی لیستی کتێبە قەدەغەکراوەکانەوە، کتێبەکانی دیکارت و سپینۆزا و کانت و دەیان بلیمەتی دیکە هەبوو. بێگومان کڵێسا دواتر شەرمی لە خۆی کردووە، چونکە ئەو هەمو شاکارە نایابەی حەرامکردبوو، خوێندنەوەیانی قەدەغە کردبوو.\nئەو پرسیارەی ڕۆشنبیرانی فەرەنسا، دوای ئەم ڕووداوە ترسناکە لە خۆیانی دەکەن، ئەمەی خوارەوەیە: ئێمە کۆتایمان بە تاریکبینی ئاینی خۆمان هێناوە، ئەدی بۆچی پەروەردگار گیرۆدەی تاریکبینییەکی دیکەی کردووین کە نە هی ئاینەکەی خۆمانە و نە هی مەزهەبەکەمانە؟ ئایا بۆ ماوەی سێ سەد ساڵی داهاتوو، لەگەڵ ئەمیشدا بجەنگێین؟ باشە ئەی کوا ڤۆڵتێرە تازەکە لەکوێیە؟ ئایا لە گۆڕەکەی دێتە دەرەوە، تاکو سەرلەنوێ دژ بە دەمارگیریی و دەمارگیرەکان بجەنگێت، وەک ئەوەی پێش دوو سەدە و نیو کردی؟ ئاشکرایە ڤۆڵتێر بەرگری لە خێزانی کالاس-ی پرۆتستانت کرد کە لە لایەن زۆرینەی کاسۆلیکی باڵادەستەوە، ستەمیان لێکدەکرا و دەچەوسێنرانەوە. ڤۆڵتێر خۆی سەر بە مەزهەبی زۆرینە بوو. ئایا یەک ڕۆشنبیری عەرەب دەناسن، هەمان ئەم هەڵوێستەی ڤۆڵتێری هەبێت، دژ بە تائیفەکەی یان مەزهەبەکەی خۆی بێت؟ جگە لە عەفیف ئەلئەخزەر یان خالید ئەلمنتصر، من کەسی تر ناناسم! هیوادارم هەڵە بم.\nدواتر ئەو ڕۆشنبیرە فەرەنسییانە دەپرسن: ئەم تاریکبینە ئاینی و تۆتالیتارییە، چۆن چۆنی توانی لە وڵاتەکەمان، هێلانەی خۆی چاکبکات، بێ ئەوەی هەستی پێبکەین؟ چۆن توانی لە وڵاتی ڤۆڵتێر و رۆشنگەریی، جێگا پێیەک بۆ خۆی بکاتەوە؟ ئەمە ئەو پرسیارەیە کە لە ئێستادا، ڕۆشنبیرانی فەرەنسای نیگەران کردووە. لە ماوەی ئەم چەند ڕۆژەی ڕابردوودا، دەیان وتار و کۆمێنتم سەبارەت بەم بابەتە خوێندووەتەوە، ئەوان شتێکی ئاوا دەڵێن: ئایا مامۆستایەکی ڕوخۆش و بەڕێزی مێژوو و جوگرافیا، شایەنی ئەو چارەنووسە بوو؟ ئێمە ئەمە دەڵێن، چونکە ئەو مامۆستایە ئەوەندە ڕوخۆش و بەڕێز بووە، داوای لە خوێندکارەکانی کردووە، ئەوانەیان ڕەنگە بە بیرۆکەکانی یان بە بینینی وێنەکانی شۆک دەبن، ئەگەر حەز بکەن دەتوانن لە پۆلەکە بڕۆنە دەرەوە. ئەو وانەیەکی دەربارەی ئازادی بیرکردنەوە و گوزارشتکردن وتووەتەوە و ئەم ئازادییە، تاکوێ دەڕوات و تاکوێ ناڕوات. ئەمە مانای وایە ئەو پیاوە بە ڕاستی زۆر بەڕێز بووە. لە هەستیاریی/ حەساسییەتی ئەوانی دیکە و هەڵوێستیان تێگەشتووە، ئەگەر وا نەبوایە، داوای لە هەندێک لە خوێندکارەکانی نەدەکرد لە پۆلەکە بڕۆنە دەرەوە و گوێ لە وانەکەی نەگرن. کەچی لەگەڵ ئەوەشدا، بە شێوەیەکی زۆر دڕندانە، گۆشا و گۆش سەربڕا.\nئەم کردەوەیە کە پێشتر وێنەی نەبووە، فەرەنسای تۆقاندووە. لەبەر ئەم هۆکارەیە، فەرەنسا بە گەورە و بچووکییەوە، هەر هەمویان وەک ئەوەی یەک کەس بن، لەدژی ڕاستبوونەتەوە. ئەوان هەستیان کرد گەڕاونەتەوە بۆ سەدە کۆنە تاریکەکان کە بە تەواوی لەبیریان کردبوو. ئەوان لەو بڕویەدابوون ئەو سەدانەیان بۆ هەتا هەتایە جێهێشتووە. کەچی ئەوەتا وا سەرلەنوێ لەبەردەمیاندا قووتبووەتەوە. بەم شێوەیە، گەڕاونەتەوە بۆ سەردەمە ڕەشەکەی دادگاکانی پشکنین، بەڵام ئەمجارەیان لەسەر دەستی ئاینێکی دیکە، نەک ئاینەکەی خۆیان. ئاشکرایە دادگاکانی پشکنین لە سەدەکانی ناوەڕاستدا، گومڕاکان یان زەندیقە مەسیحییەکانی دەسوتاند، ئەمەشی بۆ ئەوە دەکرد، تاکو زەوی لە پیسی و گڵاوییان پاکبکاتەوە.\nدواجار ئەو شتەی دەمەوێت بە ڕۆشنبیرانی فەرەنسی بڵێم، ئەمەی خوارەوەیە: سەبارەت بە کاروباری ئاینی، ئەو مەودا مێژوییەی لە نێوان ئێمە و ئەواندا هەیە، سێ سەد ساڵە. بەڵام لەبەر ئەوەی ئەوان، لە کۆمەڵگایەکی مۆدێرنەی بەعەلمانیکراوی تەواوەتیدا دەژین، بۆیە پێیانوایە هەمو خەڵکی و هەمو وڵاتانی دیکە، ئاوان. ئەمەش هەڵەیەکی گەورەیە. هەستیاریی ئاینی لای ئێمە، هێشتا هەستیاریی سەدەکانی ناوەڕاستە و لە هەر چرکەیەکدا بێت، ئەگەری گڕگرتن و هەوکردنی هەیە. ئەمەش لەبەر ئەوەیە، جیهانی عەرەبی و جیهانی ئیسلامی بەگشتی، تا ئێستاش دەرفەتی ئەوەی بۆ نەڕەخساوە، شۆڕشە زانستی و ئاینی و فەلسەفییەکان هەزمبکات، وەک ئەوەی گەلانی ئەوروپا بە درێژایی چوار سەدەی بەردەوام، هەزمیکردووە، لە سەردەمی ڕێنیسانسەوە لە سەدەی شانزەهەم تا ڕۆژی ئەمڕۆ. لێرەوە حەق لای ئەو جیاوازییە مێژوییەیە یان ئەو درزە مێژووییە گەورەیەیە کە ئێمە و ئێوە لەیەکتر جیادەکاتەوە. وەلێ لە مەدای بینراودا، ناکرێت ئەم درزە گەورەیە پڕبکرێتەوە. بەڵام لەگەڵ ئەوەشدا، ئێمە لەسەر رێگای پێشکەوتن و ڕۆشنگەریی هەنگاو دەنێین.\nدواهەمین وشە: پێویستە هەلومەجی ژیان و گوزەرانی ڕەوەندی پەنابەران، لە گەڕەکە هەژار و پەراوێزخراوەکانی قەراخ شارەکاندا، باشتر بکرێت. دەنا دانیشتوانی ئەو گەڕەکانە، دەبنە پارویەکی ئاسان بۆ توندڕەوویی و توندڕەوەکان. ئەمە شتێکی زۆر بنچینەییە. خودی سەرۆک ماکرۆن-یش، بەڵێنێکی لەو شێوەیەی دا.\nالشرق الاوسط، پێنج شەممە، 22 تشرینی یەکەم، 2020


گەرمیان؛ پێكدادانی دوو ئۆتۆمبێل بریندارێكی لێدەكەوێتەوە - تۆڕی میدیایی خەڵک\nگەرمیان؛ پێكدادانی دووئۆتۆمبێل بریندارێكی لێدەكەوێتەوە\nبەڕێوەبەرایەتی هاتووچۆی گەرمیان ڕایدەگەیەنێت، بەهۆی پێكدادانی دوو ئۆتۆمبێل لە سەر ڕێگای كەلار و دەربەندیخان، یەكێك لە شۆفێرەكان بریندار بوو بۆ وەرگرتنی چارەسەر بریندارەكەش ڕەوانەی نەخۆشخانە كرا.\nبەڕێوەبەرایەتی هاتووچۆی گەرمیان بڵاویكردەوە، پاش نیوەڕۆی ئەمڕۆ پێنجشەممە 21-1-2021 لە سەر ڕێگای كەلار و دەربەندیخان لە شارەدێی باوەنوور، بەهۆی پێكدادانی دوو ئۆتۆمبێلی جۆری توێتا پیكاب و سایلۆ ڤاڵڤۆ شۆفێری پیكابەكە بریندار بوو.\nئاماژەبۆ ئەوەشكراوە، لەدوای ڕووداوەكەوە بە مەبەستی وەرگرتنی چارەسەر بریندارەكە ڕەوانەی نەخۆشخانەی شەهید مەلا ئەحمەد كرا و لەلایەن تیمی هاتووچۆی باوەنورە وە لێكۆڵینەوە لەڕووداوەكە دەستی پێكردوە.\n04 شوبات 2021 10.15 pm\nخەڵك- بەڕێوەبەرایەتی هاتووچۆی گەرمیان ڕایدەگەیەنێت، لە ڕووداوێكی پێكداداندا لە نێوان دوو ئۆتۆمبێل ڕوویدا، لە…


گۆران سماقوڵی؛ گەنیو -نەبوون – كولتور مه‌گه‌زین\nبابه‌تی: كولتور مه‌گه‌زین\t شوبات 28, 2017\nتۆ تێکەڵەیەکی لە شێتی، وەختێک بە شەقامەکاندا قاقا دەکەی، مرۆڤ سەیری لێت دێ.. دەمێکیش یەکشەممە دێت، ھێند گورج پۆستاڵەکەت دەبەستی و تفنگەکەت دەکەیتە شان… لە نیشتمانپەروەرێکی بێھاوتا دەچیت. ھەمیشە ئەوەشت لەبیرە بەجیا گولـلەیەک بخەیتە گیرفانە بچوکەکەی لای چەپی کۆڵەپشتەکەت و دانەیەکی تریش لە گولە خۆشەویستەکەت بخەیتە ناو گیرفانی کۆمەندۆکەتەوە، تا ئەگەر جانتاکەشت لا نەبوو دەرفەتی مردنت لە کیس نەچێت. بەر لەوەی بڕۆیت بۆ جەنگ، دوو تاکە گولەکەت بۆندەکەیت… بەشێوەیەک بۆنیدەکەیت، وەک بڵێی ئەمجارە ئاواتەکەت دێنیتە دی و بەڕووی خۆتدا دەی تەقێنیت.\nسواری پاسە بیست و یەک نەفەریەکە دەبیت. لە شەقامی سەرەکی وێستگەی وەزارەت، چل پاس، بەدوای یەکەوە وەستاون، ھەموویان لە چاوەڕوانی ئەوەدا پڕ بن لە سەرباز و بەڕێ بکەون بۆ جەنگ، لەوێشەوە پاسەکان پڕ بکەنەوە لە سەرباز و بگەڕێنەوە. لەم چوون و ھاتنە، تۆ یەک جیاوازی بەدی دەکەیت، ھەموو ئەوانەی دەڕۆن ساغلەمن، بەڵام ئەوانەی دەگەڕێنەوە زۆربەیان لاشەی مردوون، یان برینی سەخت لەجەستەیاندا ھەیە، بەحاڵ چەند کەسێک دەبینین بێ برین بن و مابن.\nپاسەکان بەڕێدەکەون و تۆش یاری بە گولـلەیەک…ئەم دەست و ئەو دەستی پێ دەکەیت. سەری گولـلەکە ماچ دەکەیت و لە دەمتی دوور ناخەیتەوە. لەبەرخۆتەوە دەڵێیت؛ “دەبێ سەری ئەم گولەیە لەکوێوە بچێتەوە ناو جەستەم و ڕوحم ئازاد بکات، لە دەمم، یان چاوم…چاکتر نییە لە نێوچاوانمەوە سەرم بپرژێنێت ) گولەکە دەخه‌یتەوە گیرفان.. دوای چوار خولەک، دەری دەھێنیت و ماچی دەکەیتەوە، بە ڕووی گوللـە گووەکە دەڵێیت: “ئەوانەی لە ڕێی تۆوە دەمرن؛ مردوون، بەڵام من بەدەستی خۆم نەمریت لێ ھەڵدەچنم. لە تۆوە بەشوێن خۆمدا دەگەڕێم) نازانم کام گولـلە تۆی فێری نەمریی کرد. گولـلەکەی ھێمێنگوای! یان مردنی تر ھەیە لە شێوەی خودامردووەکەی نیتچە. ئانکوو موژدەی مردنی مرد لە پەیڤەکانی خوداوە!\nبیرت ماوە یان لە نامەیەکدا بیرت بخەمەوە، چەندان جار تۆ گووتووتە: “من دەبێ بمرم.. دەبێ بمرم تا بتوانم ئەم چیرۆکە بگێڕمەوە، کە تا ئێستا نەمگێڕاوەتەوە. دەبێ بمرم بۆ ئەوەی نیشانی ھەمووانی بدەم نەمریی چییە؟ ھەر دەبێت شتێک لە مندا بمرێت بۆ ئەوەی نەمرم.. دەبێ بێتھۆڤن، مۆدلیانی و مۆزارت چیان لە خۆیاندا مراندبێت، کە نەمرن. دەبێت من بمرم.. ھەر دەبێ بمرم”.\nگولـلەکە بۆن دەکەیتەوە و دەڵێیت: مردن سەرەتا و دەستپێکردنەوەیەکی ترە… دەگەیتە گۆڕەپانی جەنگ و پێتوایە گەیشتووی بە ژیان و ھاوار دەکەیت: بۆیە جەنگ ھەڵگیرساوە تاکو بمرین بۆ ئەوەی مانا بە ژیان و مانەوە بدەین…فیشەکەکەی ناو کۆمەندۆکەت بەرز دەکەیت و ماچ بارانی دەکەیتەوە. دڵخۆشیت بەوەی ھێندەت نەماوە بمریت. وا ڕەفتار دەکەیت لە ھەمان شێتی دەم بە قاقاکەی کۆڵانی خۆتان دەکەیت. پێتوایە جوانیی، بلیمەتی، نوسین و نەمریی، مردنێکیان گەرەکە.\nبە بەرچاوتەوە موشەکێک بەر ھاوڕێکانت دەکەوێت و دەبێ بە ھات وھاوار، کەچی تۆ پێتوایە مردنێک بانگتدەکات بۆ نەمریی. جەستەی بێ پەلوپۆ کەوتوون، سەر لە جەستە جیا بۆتەوە، ئەو ناوە لە تابلۆیەکی خوێناوی دەچێت، دەشێ بە دەستی نەخوێندەوارێک کێشرا بێت. وەلێ تۆ ھەلھەلەی مردنێک لێدەدەیت و تاقانە فیشەکە نەمرییەکەت ماچدەکەیتەوە و دەیخەیتە ناو فیشەکدانی دەمانچەکەی بەر پشتت… سواری دەکەیت، پاشان لوولەی چەکەکەت لە دەمت نزیک دەکیتەوە و دەیخەیتە سەر نێوچەوانت، لەتەنیشتەوە لوولەکە بەسەرتەوە دەنووسێنیت، دیسانەکە ماچی سەر لوولەی چەکەکەت دەکەیت و بەبەر خۆتەوە قسان دەکەیت. مۆڕە دەکەیت و خێسە لەو سەربازانە دەکەیت، کە خۆت لێیان پەرێز داوە و بە بەردەمتدا ڕەت دەبن. موچڕکێک دەکەیت و بێ ئەوەی پێبزانی خەڵک دەبیستێت یانە نا لە تر دەدەیت، دەڵێیت: ھاکا مردن گەیشت… ئیتر دەمرم و ئەم چیرۆکە دەنوسمەوە کو تائێستا نەنوسراوە! وەلێ دیسانەکینێ خاو دەبیتەوە و تیلە چاوێک دەگریتەوە فیشەکەکەی ترت.\nسلڤادۆر دالی ؛ خەوتن ١٩٣٧ – سوریالزم\nبۆنی دووکەڵ و تەپوتۆز، باڕووت و خوێنی لاشە مردووەکان وا مەستیان کردوویت، ھەنگاوەکانت گورجتر دەکەیت بۆ مردن. ھاڵاویی گەرمی جەستە زامدارەکان، کەیف خۆشت دەکەن. مردنەکەی مردن و دوا ڕۆژەکانی ئالان پۆ و چارەنوسی نیچە، چەکە دوو لوولەییەکی ھەمینگوای دێنیتە بەرچاو. گوتافی من دەبێ بمرم بۆ ئەوەی هەقیقەتی بوون و ڕەسەنایەتی خۆم بدۆزمەوە دەڵێیتەوە. دەستێک بە پاشەسکووردت دادێنیت.. فیشەکەکە لە چەکەکەت دەردێنیت و دواین ماچی دەکەیت. نائاگا بۆ جاری سێیەم دەیخەیتەوە ناو چەکەکەی دەستی چەپت. ھەم دیسان لوولەی تفنگەکە ماچ دەکەیتەوە، دەڵێی: دەبێ شتێک لەمندا بمرێ بۆ ئەوەی شتێک بنوسمەوە.\nدەتویست ببیت بە قاتیلی گیانی خۆت و شانازیت بەم قاتیلبوونەوە دەکرد، وەک چۆن دواجار خودا دەبێت بە قاتیلی خودی مردن و مرۆڤەکانیش بە بکوژی خودا.\nدەنگی گولـلەیەک دێتە بەرگوێت، ئاوڕ دەدەیتەوە.. .بەردێک بەر جامی پەنجەرەی ژوورەکەت کەوتووە و تەپڵەکەی بەردەمت شکاوە، سیگارەکە ھەڵدەگریتەوە. ھەناسەیەک ھەڵدەمژیی و دەڵێیت: گەر خودی مردن ڕۆژێک بمرێت، ئەی دەبێ نەمریی چۆن بەدەست بێت؟ لەودەست بۆ ئەودەست فیشەکەکە.. فیشەکەکە دەکەوێت. بێتاقەتیت لێدەچۆڕێت و تینی خۆرەکەش لەولا بووەستێت. چاوت دەکەوێتەوە بەر پەنجەرە شکاوەکە، خۆشیت لە ھاوێشتی ئەو بەردە نایەت، کە تەنیایی پچڕاندی، ئاخر بۆ تۆ تەنیایی زەنگینییە. گولـلەکەی گیرفانت دەردێنی و لە تەنیشت تیانووسەکەتی دادەنێیت. پاشان ھەڵدەستیە سەرپێ و سڵاو لە بێ ئومێدییە ھەمیشەیەکەت و تەنیایەکەت دەکەیت. پەنجە بۆ پێکردنی سۆناتایەک دەبەیت و ئینجا دەست بە تەواوکردنی ئەم نوسینە دەکەیت، کە خەریکیت. لەگەڵ بیستنی موسیقاکە گرژبوونێک دەقەومێت، دەپەشۆکێیت، پەنجەت دەکەوێتە سەر پلاپیتکەی دەمانچەکەت و ئاخێکت دەبیستی، نووزەیەک دێت: نەمریی نەمریی…


◄ ئەنجام: Found 9, page 1 of 1 Items per page: 🗐 1 🗐 5 🗐 10 🗐 25 🗐 50 🗐 100\n✌ آرکش زاغروس (کاوان علاف) شەھیدێ\n📅 کاتوو تۆمارکەردەی Aug 30 2015 2:01PM\n👁 ئی بابەتە 3,156 جارێ وینیان\nالاسم الحرکي: آرکش زاغروس الاسم الحقيقي: کاوان عل [ زیاتەر... 👁] ✖ ✖ 0 0 ✔ 80% ✍ م.ب. 30-8-2015 14:01:44\n✌ أمير داوود (زاغروس جودي) شەھیدێ\n📅 کاتوو تۆمارکەردەی Sep 2 2015 12:03PM\n👁 ئی بابەتە 3,119 جارێ وینیان\nالاسم الحركي: زاغروس جودي الاسم الحقيقي: أمير داو [ زیاتەر... 👁] ✖ ✖ 0 0 ✔ 78% ✍ م.ب. 2-9-2015 12:03:15\n✌ ئەمیر داود (زاگرۆس جودی) شەھیدێ\n📅 کاتوو تۆمارکەردەی Jul 12 2016 8:16PM\n👁 ئی بابەتە 4,251 جارێ وینیان\nناوی ڕێکخراوەیی: زاگرۆس جودی ناو و پاشناو: ئەمیر [ زیاتەر... 👁] ✖ ✖ 0 1 ✔ 80% ✍ س.ئـ. 12-7-2016 20:16:20\n✌ رودي عامودا (رودي أحمد) شەھیدێ\n📅 کاتوو تۆمارکەردەی Sep 2 2015 11:58AM\n👁 ئی بابەتە 3,091 جارێ وینیان\nالاسم الحركي: رودي عامودا الاسم الحقيقي: رودي أح [ زیاتەر... 👁] ✖ ✖ 0 0 ✔ 80% ✍ م.ب. 2-9-2015 11:58:09\n✌ سەلاحەدین بیجۆ (حەقی ئامودا) شەھیدێ\n📅 کاتوو تۆمارکەردەی Jul 23 2016 11:22AM\n👁 ئی بابەتە 4,302 جارێ وینیان\nناوی ڕێکخراوەیی: حەقی ئامودا ناو و پاشناو: سەلاحە [ زیاتەر... 👁] ✖ ✖ 0 1 ✔ 80% ✍ س.ئـ. 23-7-2016 11:22:01\n✌ صلاح الدین بیجو (حقي عامودا) شەھیدێ\n📅 کاتوو تۆمارکەردەی Sep 2 2015 11:50AM\n👁 ئی بابەتە 3,487 جارێ وینیان\nالاسم الحركي: حقي عامودا الاسم الحقيقي: صلاح الدي [ زیاتەر... 👁] ✖ ✖ 0 0 ✔ 80% ✍ م.ب. 2-9-2015 11:50:19\n✌ مظلوم عامودا (محمد خير إبراهيم) شەھیدێ\n📅 کاتوو تۆمارکەردەی Sep 2 2015 11:52AM\n👁 ئی بابەتە 1,846 جارێ وینیان\nالاسم الحركي: مظلوم عامودا الاسم الحقيقي: محمد خي [ زیاتەر... 👁] ✖ ✖ ✖ 0 0 ✔ 70% ✍ م.ب. 2-9-2015 11:52:52\n✌ يوسف محمد (سيدو عامودا) شەھیدێ\n📅 کاتوو تۆمارکەردەی Sep 2 2015 12:01PM\n👁 ئی بابەتە 2,288 جارێ وینیان\nالاسم الحركي: سيدو عامودا الاسم الحقيقي: يوسف محم [ زیاتەر... 👁] ✖ ✖ ✖ 0 0 ✔ 70% ✍ م.ب. 2-9-2015 12:01:09\n✌ کاوان عەلاف (ئارگەش زاگرۆس) شەھیدێ\n📅 کاتوو تۆمارکەردەی Aug 20 2015 11:03AM\n👁 ئی بابەتە 4,083 جارێ وینیان\nناوی ڕێکخراوەیی:ئارگەش زاگرۆس ناو و پاشناو: کاوان [ زیاتەر... 👁] ✖ ✖ 0 0 ✔ 98% ✍ هـ.ب. 20-8-2015 11:03:57


قەیرانی نیوەی تەمەن چییە؟\nنیوەی تەمەن، دەستەواژەیەكە بۆ تەمەنێكی دیاریكراوی مرۆڤ كە ئیدی هەست دەكات خاڵی وەرچەرخان و قۆناغبڕییە، تێیدا زۆر كەس پێی دەڕووخێن و هەندێكیش بە تەمەنی پێگەیشتن باسی دەكەن. ڤیكتۆر هۆگۆ دەڵێ: "مرۆڤ لە چل ساڵیدا، گەنجی پیرە، لە پەنجا ساڵیدا دەبێتە پیری گەنج".\nهەڵبەت دەستەواژەی نیوەی تەمەن، ڕێژەیییە و پێوەستە بە كەسەكانەوە و ئەگەری هەیە نیوەی تەمەنی یەكێك 15 ساڵ بێت و یەكێكی تر 50 ساڵ بێت، بەڵام بە گشتی كاتێك دەگوترێ نیوەی تەمەن، لە 40 بۆ 50 ساڵی دەگرێتەوە. ئەو تەمەنەی مرۆڤ هەستی كۆتاییهاتنی لا دروست دەبێت و كۆمەڵێ داڕووخانی دەروونی یەخەی دەگرێ، ئەمەش شتێكە زۆرینەی خەڵكی بڕوایان پێیەتی و وا هەست دەكەن ئیتر دوای تەمەنی 50 ساڵی، ئیتر بەرەو قۆناغی تەنگژەكان دەڕۆن. ئایا ئەمە لە ڕووی زانستییەوە ڕاستە؟\nئەوەی كە ڕاستە و حاشاهەڵنەگرە، لەو تەمەنەدا مرۆڤ هەستی ڕازیبوون بە خۆی كەم دەبێتەوە.\nلە توێژینەوەیەكی مەیدانیدا كە لێكۆڵینەوە لەسەر ژنان و پیاوان كراوە، ئەوە ئاشكرا بووە، لەو تەمەنەدا لە شتەكانیان ڕازی نین و هەستی شانازیكردنیان بە تەواوی لاواز دەبێ. ڕاپرسییەكی ئوسترالیش دەری دەحات، ئەو تەمەنەی كە مرۆڤ بە تەواوی هەست بە ڕازینەبوون و بێ توانایی خۆی دەكات، بریتییە لە 45 ساڵی، هەر بۆیە خەڵكی تەمەنەكانی 45 بۆ 54 ساڵی، لە خەڵكیی هەر تەمەنێكی تر زیاتر شوێنكەوتەی ئایینن.\nخەڵكی ئەو تەمەنە، خۆیان یەكتری دەترسێنن و وای كردووە هەمیشە لەو بێهیوایییەدا بن، بەڵام هیچ بەڵگەیەكی بەهێزی زانستی ئەوە ناسەلمێنێ كە ئەو تەمەنە ئیتر مرۆڤ دەپوكێتەوە و شایستەی ئەو بێهیوایییە بێت. ئەگەر هەندێ پاشەكشەش لە تواناكانی مرۆڤ هەبێ، ئەوا بایی ئەو هەموو داڕووخانە نییە كە بە گشتی خەڵكی لەو تەمەنەدا تووشی خۆیان دەكەن.\nتەمەنی بێهیوایی لە كەیەوە دەست پێ دەكات؟\nهۆكار زۆرن وا لە مرۆڤ بكەن هەست بە ناڕازیبوون لە ژیان و بێهیوایی بكات بكات بە تایبەتی كاتێك دەگاتە ئەو تەمەنانە، بەڵام ئایا ئەمە دەیكاتە تەنگژەیەكی ڕاستی؟ یان قۆناغێكە بە خەیاڵی خۆمان دروستی دەكەین و دواتر خۆمانی لێ دەرباز دەكەین؟ بەپێی توێژینەوەیەك، ئەوانەی تەمەنیان لە خوارترە، پێیان وایە نیوەی تەمەن لە 30 ساڵی دەست پێ دەكات و تا 50 ساڵی دەخایەنێ، بەڵام ئەوانەی تەمەنیان هەڵكشاوە، پێیان وایە كۆتایییەكانی 30 و نزیك لە 40 ساڵی دەست پێ دەكات تا دەگاتە 55 ساڵی و بۆ سەرەوە.\nلە توێژینەوەیەكی ئەمەریكیدا هاتووە، سێیەكی ئەوانەی لەو وڵاتە تەمەنیا لە سەروو 70 ساڵییە، پێیان وایە لە نیوەی تەمەنیاندان. هەموو ئەمانەش ئەوە دەسەلمێنێ، بابەتی نیوەی تەمەن ڕێژەییە و پێوەستە بەو تەمەنەی مرۆڤ هەست بە بێهیوایی و بێزاری دەكات و لە دۆخەكان ناڕازییە.\nخەڵكی لە نیوەی تەمەن بیر لە چی دەكەنەوە؟\nئیلۆت جاك توێژەری دەروونی كە بۆ یەكەم جار لە ساڵی 1965 دەستەواژەی "تەنگژەی نیوەی تەمەن"ـی دانا، ئاماژە بۆ ئەوە دەكات: ئەو تەمەنە مرۆڤ تووشی هەستی نزیكبوونەوەی مردن دەبێ و پێی وایە لە بەردەمیدایە، لە كاتێكدا ئەو تەمەنە لووتكەی گەیشتنە بە ژیان. هەروەها نووسیویەتی: ئێستە مردن بووە بە شتێكی كەسی، لەجێی ئەوەی دەستەواژەیەكی گشتی بێت.\nجاك ڕوونی دەكاتەوە، مرۆڤ لەو تەمەنەدا، لە بۆچوونەكانیشیدا بێهیوایی و ڕەشبینی دەبینرێ و هەست دەكەی خۆی بەدەستەوە داوە، بەڵام كاتێك ئەو قۆناغە دەبڕین و دەست بە بەرەنگاربوونەوەی هەستی مردن دەكەین و چالاك دەبینەوە، لەو قۆناغە دەرباز دەبین.\nكارل یۆنگ، زانای دەروونناسیی سویسری و دامەزرێنەی سایكۆلۆژیای شیكاری، بۆچوونێكی جیاوازی هەیە و دەڵێ، نیوەی تەمەن ئەو كاتەیە كە مرۆڤ هەموو لایەنەكانی دەروونی بە تەواوی پێ دەگات و دركی بۆ شتەكانی چواردەوری دەگاتە لوتكە، پیاو دەتوانێ لایەنی ژنانە لە نەستی خۆیدا بگەڕێنێتەوە كاتێك لە گەنجێتیدا پێی سەرسام بووە و ژنانیش دەتوانن خۆیان لەلایەنی پیاوانەی شاراوە تیایاندا بزر بكەن.\nبەپێی بۆچوونی ئایینەكانیش، مرۆڤ لە تەمەنی سەروو 40 ساڵیدا ئینجا بە تەواوی گەشە دەكات و تواناكانی هزریان دەگاتە لووتكە، هەر بۆیە پەیامهێنەكانیش لە دوای ئەو تەمەنەوە نزایان بۆ هاتووە و توانیویانە بانگەشەی بڕواكەیان بدەن بە گوێی خەڵكیدا.\nئەم ڕایەی ئایین، زانستیش پشتڕاستی كردووەتەوە و لە توێژینەوەیەكدا دەیسەلمێنێ، ئەو ژنانەی تەمەنیان لە نێوان 43 بۆ 52 ساڵە، حەز دەكەن كەمترین پشتبەستیان بە خەڵكی بێت و كەمترین ڕەخنەش لە خۆیان بگرن و زۆرتر هەست بە متمانە و بەرپرسیارییەتی دەكەن.\nلە توێژینەوەیەكی تریشدا ئەوە هاتووە، گۆڕانكارییەكانی لە نیوەی تەمەندا بەسەر مرۆڤدا دێ، ئەرێیین نەوەك نەرێیی، چونكە زیاتر مرۆڤ درك بە دەوروپشتی دەكات و باڵانسی خۆی دەپارێزێ و لە شڵەژاویی گەنجێتی دوور دەكەوێتەوە و لۆژیكییانەتر بیر لە هەموو شتێك دەكاتەوە و بۆچوونەكانی سەبارەت بە ژیان ڕاستترن.\nبۆ ڕزگاربوون لە گرفتەكانی نیوەی تەمەن و ئەو هەستانەی مرۆڤ تووشی خۆی دەكات، پێویستە سەرەتا ڕازیبوون بگەڕێنێتەوە و خۆشەویستیی بۆ ژیان هەبێ و كۆتاییش هەر بە گوتەیەكی ڤیكتۆر هۆگۆ دەهێنین، دەڵێ: زۆر جوانە كاتێك كەشخەیی و چرچیی پێست پێكەوە لە كەسێكدا دەبینی.